
	Ljubljana, 8. marec 2024

	EVA 2023-2330-0096

	
GENERALNI SEKRETARIAT VLADE REPUBLIKE SLOVENIJE
Gp.gs@gov.si


	ZADEVA: Uredba o izvajanju intervencije konzorciji institucij znanja v podporo prehodu kmetijstva v zeleno, digitalno in podnebno nevtralno – predlog za obravnavo 

	1. Predlog sklepov vlade:

	
Na podlagi šestega odstavka 21. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14, 55/17 in 163/22) je Vlada Republike Slovenije na …..…… seji dne ………... sprejela naslednji sklep:


Vlada Republike Slovenije je izdala Uredbo o izvajanju intervencije konzorciji institucij znanja v podporo prehodu kmetijstva v zeleno, digitalno in podnebno nevtralno in jo objavi v Uradnem listu Republike Slovenije.

                                                                                                  Barbara Kolenko Helbl                                                       
                                                                                                   generalna sekretarka 


Priloga:
· Predlog Uredbe o izvajanju intervencije konzorciji institucij znanja v podporo prehodu kmetijstva v zeleno, digitalno in podnebno nevtralno.

Sklep prejmeta:
· Ministrstvo za kmetijstvo, gozdarstvo in prehrano,
· Služba Vlade Republike Slovenije za zakonodajo.


	2. Predlog za obravnavo predloga zakona po nujnem ali skrajšanem postopku v državnem zboru z obrazložitvijo razlogov:

	/

	3.a Osebe, odgovorne za strokovno pripravo in usklajenost gradiva:

	– Maša Žagar, generalna direktorica Direktorata za kmetijstvo,
– Andrej Hafner, vodja Sektorja za pravno sistemske zadeve v kmetijstvu,
– Tanja Gorišek, podsekretarka, Direktorat za kmetijstvo.


	3.b Zunanji strokovnjaki, ki so sodelovali pri pripravi dela ali celotnega gradiva:

	/

	4. Predstavniki vlade, ki bodo sodelovali pri delu državnega zbora:

	(Navedite imena in priimke ter funkcije ali nazive.)

	5. Kratek povzetek gradiva:

	
Uredba o izvajanju intervencije konzorciji institucij znanja v podporo prehodu kmetijstva v zeleno, digitalno in podnebno nevtralno (v nadaljnjem besedilu: Uredba) ureja intervencijo IRP 38 iz Strateškega načrta Skupne kmetijske politike za obdobje 2023–2027 (v nadaljnjem besedilu: SN SKP). Intervencija IRP 38 ima podlago v 77. členu Uredbe 2021/2115/EU in predstavlja odziv na priporočila Evropske komisije glede priprave slovenskega SN SKP. Evropska komisija je Sloveniji priporočila okrepitev vlaganj v sistem znanja in inovacij v kmetijstvu ter povezovanje institucij znanja.

Namen te intervencije je povezati institucije znanja, ki delujejo v okviru sistema znanja in inovacij v kmetijstvu in okrepiti njihove zmogljivosti za učinkovitejši razvoj, izmenjavo, prenos in uporabo znanja ter inovacij v podporo prehodu v zeleno, digitalno in podnebno nevtralno kmetijstvo. 
Predmet podpore je izvedba programov konzorcijev na šestih vsebinskih področjih: poljedelstvo oziroma vrtnarstvo, vključno s semenarstvom, trajni nasadi, prehod v trajnostno živinorejo, ekološko kmetijstvo, digitalizacija in robotizacija v kmetijstvu in blaženje in prilagajanje podnebnim spremembam v kmetijstvu. V okviru izvedbe programa konzorcija so do podpore upravičene tudi naložbe, povezane z razvojem znanja v kmetijstvu. 

Cilj podpore je omogočiti učinkovitejšo in hitrejšo preobrazbo kmetijstva v zeleno, digitalno in podnebno nevtralno. Podprtih bo šest konzorcijev, ki bodo morali združiti celotno verigo znanja na določenem vsebinskem področju – torej vse zmogljivosti, da bi lahko naslovili ključne izzive in vrzeli v znanju. Namen je, da se v okviru teh šestih konzorcijev vzpostavi celovito, moderno, tehnološko posodobljeno okolje, kjer bo na enem mestu mogoče ustvarjati, izmenjati in prenašati znanje do končnih uporabnikov, zlasti kmetov. Potrebe kmetov morajo biti v programu konzorcija jasno prepoznane, prav tako mora biti njihova vloga v konzorciju aktivna. S tem se preusmerjamo od linearnega k interaktivnemu inovacijskemu modelu ustvarjanja, izmenjave in prenosa znanja v kmetijstvu. 

Uredba določa namen in cilje intervencije, način izvedbe intervencije, upravičenca, upravičene stroške, pogoje za dodelitev in izplačilo podpore, merila za izbor vlog, finančne določbe, obveznosti in upravne sankcije.


	6. Presoja posledic za:

	a)
	javnofinančna sredstva nad 40.000 EUR v tekočem in naslednjih treh letih
	DA

	b)
	usklajenost slovenskega pravnega reda s pravnim redom Evropske unije
	DA

	c)
	administrativne posledice
	NE

	č)
	gospodarstvo, zlasti mala in srednja podjetja ter konkurenčnost podjetij
	NE


	d)
	okolje, vključno s prostorskimi in varstvenimi vidiki
	NE

	e)
	socialno področje
	NE

	f)
	dokumente razvojnega načrtovanja:
· nacionalne dokumente razvojnega načrtovanja
· razvojne politike na ravni programov po strukturi razvojne klasifikacije programskega proračuna
· razvojne dokumente Evropske unije in mednarodnih organizacij
	NE

	7.a Predstavitev ocene finančnih posledic nad 40.000 EUR:

Sredstva za izplačila so zagotovljena v sprejetem proračunu za leto 2024 in 2025 na proračunskih postavkah PP 221064 - Skupni strateški načrt 2023-2027 - EKSRP - EU in PP 221065 - Skupni strateški načrt 2023-2027 - EKSRP - slovenska udeležba v okviru NRP2330-24-0011 Sodelovanje SN 23-27 MKGP.

Evropska komisija je 29. 9. 2023 odobrila drugo spremembo SN SKP z Izvedbenim Sklepom Komisije z dne 29. 9. 2023 o odobritvi spremembe strateškega načrta SKP za obdobje 2023–2027 za Slovenijo za podporo Unije, ki se financira iz Evropskega kmetijskega jamstvenega sklada in Evropskega kmetijskega sklada za razvoj podeželja (št. CCI: 2023SI06AFSP001). 
V letu 2024 ta uredba ne prinaša finančnih posledic za proračun RS.




	I. Ocena finančnih posledic, ki niso načrtovane v sprejetem proračunu

	
	Tekoče leto (t)
	t + 1
	t + 2
	t + 3

	Predvideno povečanje (+) ali zmanjšanje (–) prihodkov državnega proračuna 
	
	
	
	

	Predvideno povečanje (+) ali zmanjšanje (–) prihodkov občinskih proračunov 
	
	
	
	

	Predvideno povečanje (+) ali zmanjšanje (–) odhodkov državnega proračuna 
	
	
	
	

	Predvideno povečanje (+) ali zmanjšanje (–) odhodkov občinskih proračunov
	
	
	
	

	Predvideno povečanje (+) ali zmanjšanje (–) obveznosti za druga javnofinančna sredstva
	
	
	
	

	II. Finančne posledice za državni proračun

	II.a Pravice porabe za izvedbo predlaganih rešitev so zagotovljene:

	Ime proračunskega uporabnika 
	Šifra in naziv ukrepa, projekta
	Šifra in naziv proračunske postavke
	Znesek za tekoče leto (t)
	Znesek za t + 1

	Ministrstvo za kmetijstvo, gozdarstvo in prehrano
	2330-24-0011 Sodelovanje SN 23-27 MKGP
	221064 - Skupni strateški načrt 2023-2027 - EKSRP - EU
	0
	1.220.400

	Ministrstvo za kmetijstvo, gozdarstvo in prehrano
	2330-24-0011 Sodelovanje SN 23-27 MKGP 
	221065 - Skupni strateški načrt 2023-2027 - EKSRP - slovenska udeležba

	0
	2.379.600

	SKUPAJ
	0
	3.600.000

	II.b Manjkajoče pravice porabe bodo zagotovljene s prerazporeditvijo:

	Ime proračunskega uporabnika 
	Šifra in naziv ukrepa, projekta
	Šifra in naziv proračunske postavke 
	Znesek za tekoče leto (t)
	Znesek za t + 1 

	
	
	
	
	

	
	
	
	
	

	SKUPAJ
	
	

	II.c Načrtovana nadomestitev zmanjšanih prihodkov in povečanih odhodkov proračuna:

	Novi prihodki
	Znesek za tekoče leto (t)
	Znesek za t + 1

	
	
	

	
	
	

	
	
	

	SKUPAJ
	
	

	
OBRAZLOŽITEV:
I. Ocena finančnih posledic, ki niso načrtovane v sprejetem proračunu
V zvezi s predlaganim vladnim gradivom se navedejo predvidene spremembe (povečanje, zmanjšanje):
· prihodkov državnega proračuna in občinskih proračunov,
· odhodkov državnega proračuna, ki niso načrtovani na ukrepih oziroma projektih sprejetih proračunov,
· obveznosti za druga javnofinančna sredstva (drugi viri), ki niso načrtovana na ukrepih oziroma projektih sprejetih proračunov.

II. Finančne posledice za državni proračun
Prikazane morajo biti finančne posledice za državni proračun, ki so na proračunskih postavkah načrtovane v dinamiki projektov oziroma ukrepov:
II.a Pravice porabe za izvedbo predlaganih rešitev so zagotovljene:
Navedejo se proračunski uporabnik, ki financira projekt oziroma ukrep; projekt oziroma ukrep, s katerim se bodo dosegli cilji vladnega gradiva, in proračunske postavke (kot proračunski vir financiranja), na katerih so v celoti ali delno zagotovljene pravice porabe (v tem primeru je nujna povezava s točko II.b). Pri uvrstitvi novega projekta oziroma ukrepa v načrt razvojnih programov se navedejo:
· proračunski uporabnik, ki bo financiral novi projekt oziroma ukrep,
· projekt oziroma ukrep, s katerim se bodo dosegli cilji vladnega gradiva, in 
· proračunske postavke.
Za zagotovitev pravic porabe na proračunskih postavkah, s katerih se bo financiral novi projekt oziroma ukrep, je treba izpolniti tudi točko II.b, saj je za novi projekt oziroma ukrep mogoče zagotoviti pravice porabe le s prerazporeditvijo s proračunskih postavk, s katerih se financirajo že sprejeti oziroma veljavni projekti in ukrepi.
II.b Manjkajoče pravice porabe bodo zagotovljene s prerazporeditvijo:
Navedejo se proračunski uporabniki, sprejeti (veljavni) ukrepi oziroma projekti, ki jih proračunski uporabnik izvaja, in proračunske postavke tega proračunskega uporabnika, ki so v dinamiki teh projektov oziroma ukrepov ter s katerih se bodo s prerazporeditvijo zagotovile pravice porabe za dodatne aktivnosti pri obstoječih projektih oziroma ukrepih ali novih projektih oziroma ukrepih, navedenih v točki II.a.
II.c Načrtovana nadomestitev zmanjšanih prihodkov in povečanih odhodkov proračuna:
Če se povečani odhodki (pravice porabe) ne bodo zagotovili tako, kot je določeno v točkah II.a in II.b, je povečanje odhodkov in izdatkov proračuna mogoče na podlagi zakona, ki ureja izvrševanje državnega proračuna (npr. priliv namenskih sredstev EU). Ukrepanje ob zmanjšanju prihodkov in prejemkov proračuna je določeno z zakonom, ki ureja javne finance, in zakonom, ki ureja izvrševanje državnega proračuna.


	7.b Predstavitev ocene finančnih posledic pod 40.000 EUR:
(Samo če izberete NE pod točko 6.a.)
Kratka obrazložitev


	8. Predstavitev sodelovanja z združenji občin:

	Vsebina predloženega gradiva (predpisa) vpliva na:
· pristojnosti občin,
· delovanje občin,
· financiranje občin.

	NE

	Gradivo (predpis) je bilo poslano v mnenje: 
· Skupnosti občin Slovenije SOS: NE
· Združenju občin Slovenije ZOS: NE
· Združenju mestnih občin Slovenije ZMOS: NE

Predlogi in pripombe združenj so bili upoštevani:
· v celoti,
· večinoma,
· delno,
· niso bili upoštevani.

Bistveni predlogi in pripombe, ki niso bili upoštevani.


	9. Predstavitev sodelovanja javnosti:

	Gradivo je bilo predhodno objavljeno na spletni strani predlagatelja:
	DA

	(Če je odgovor NE, navedite, zakaj ni bilo objavljeno.)

	(Če je odgovor DA, navedite:
Datum objave: ………
V razpravo so bili vključeni: 
· nevladne organizacije, 
· predstavniki zainteresirane javnosti,
· predstavniki strokovne javnosti.
· .
Mnenja, predlogi in pripombe z navedbo predlagateljev (imen in priimkov fizičnih oseb, ki niso poslovni subjekti, ne navajajte):

Upoštevani so bili:
· v celoti,
· večinoma,
· delno,
· niso bili upoštevani.

Bistvena mnenja, predlogi in pripombe, ki niso bili upoštevani, ter razlogi za neupoštevanje: /

Poročilo je bilo dano ……………..

Javnost je bila vključena v pripravo gradiva v skladu z Zakonom o …, kar je navedeno v predlogu predpisa.)


	10. Pri pripravi gradiva so bile upoštevane zahteve iz Resolucije o normativni dejavnosti:
	DA

	11. Gradivo je uvrščeno v delovni program vlade:
	NE

	


                                                     Mateja Čalušić
                                                                                                                       ministrica 




		

PREDLOG 
(EVA 2023-2330-0096)


Na podlagi 10. in 11.a člena Zakona o kmetijstvu (Uradni list RS, št. 45/08, 57/12, 90/12 – ZdZPVHVVR, 26/14, 32/15, 27/17, 22/18, 86/21 – odl. US, 123/21, 44/22,130/22 – ZPOmK-2, 18/23 in 78/23) Vlada Republike Slovenije izdaja

UREDBO
o izvajanju intervencije konzorciji institucij znanja v podporo prehodu kmetijstva v zeleno, digitalno in podnebno nevtralno

I. poglavje
SPLOŠNE DOLOČBE

1. člen
(vsebina) 

(1) Ta uredba ureja izvajanje intervencije konzorciji institucij znanja v podporo prehodu kmetijstva v zeleno, digitalno in podnebno nevtralno (v nadaljnjem besedilu: intervencija) iz 77. člena Uredbe (EU) 2021/2115 Evropskega parlamenta in Sveta z dne 2. decembra 2021 o določitvi pravil o podpori za strateške načrte, ki jih pripravijo države članice v okviru skupne kmetijske politike (strateški načrti SKP) in se financirajo iz Evropskega kmetijskega jamstvenega sklada (EKJS) in Evropskega kmetijskega sklada za razvoj podeželja (EKSRP), ter o razveljavitvi uredb (EU) št. 1305/2013 in (EU) št. 1307/2013 (UL L št. 435 z dne 6. 12. 2021, str. 1), zadnjič spremenjene z Delegirano uredbo Komisije (EU) 2023/813 z dne 8. februarja 2023 o spremembi Uredbe (EU) 2021/2115 Evropskega parlamenta in Sveta glede dodeljenih sredstev držav članic za neposredna plačila in letne razdelitve podpore Unije za razvoj podeželja po državah članicah (UL L št. 102 z dne 17. 4. 2023, str. 1), (v nadaljnjem besedilu: Uredba 2021/2115/EU) in strateškega načrta, ki ureja skupno kmetijsko politiko za obdobje 2023–2027 (v nadaljnjem besedilu: SN SKP), ki je dostopen na osrednjem spletnem mestu državne uprave in na spletni strani skupne kmetijske politike.
(2) Ta uredba določa namen in cilje intervencije, upravičenca, upravičene stroške, pogoje za dodelitev podpore, merila za ocenjevanje vlog, postopek dodelitve sredstev, obveznosti, pogoje za izplačilo sredstev, finančne določbe in upravne sankcije za izvajanje:
1. Uredbe (EU) 2021/2115/EU in  
2. Izvedbene uredbe Komisije (EU) 2022/1475 z dne 6. septembra 2022 o določitvi podrobnih pravil za izvajanje Uredbe (EU) 2021/2115 Evropskega parlamenta in Sveta glede vrednotenja strateških načrtov SKP ter zagotavljanja informacij za namene spremljanja in vrednotenja (UL L št. 232 z dne 7. 9. 2022, str. 8), zadnjič spremenjene z Izvedbeno uredbo Komisije (EU) 2023/2157 z dne 17. oktobra 2023 o spremembi in popravku Izvedbene uredbe (EU) 2022/1475 glede opisa strukture proračunske oznake ter vrste in oblike informacij, ki se zagotovijo za namene spremljanja in vrednotenja strateških načrtov SKP (UL L št. 2023/2157 z dne 18. 10. 2023), (v nadaljnjem besedilu: Uredba 2022/1475/EU).



2. člen
(pomen izrazov)

Izrazi, uporabljeni v tej uredbi, pomenijo:
1. AKIS je okrajšava za angleški izraz »Agricultural Knowledge and Innovation System«, ki v slovenskem prevodu pomeni sistem znanja in inovacij v kmetijstvu, kot je opredeljen v devetem odstavku 3. člena Uredbe 2021/2115/EU (v nadaljnjem besedilu: sistem AKIS); 
2. deležniki sistema AKIS so pravne in fizične osebe, ki razvijajo, izmenjujejo, prenašajo oziroma uporabljajo znanje in inovacije na področju kmetijstva;  
3. demonstracijska kmetija je kmetijsko gospodarstvo obveznega člana konzorcija, ki je nosilec kmetijskega gospodarstva iz 5. točke petega odstavka 4. člena te uredbe, na katerem se izvaja ena ali več upravičenih aktivnosti programa konzorcija iz 8. člena te uredbe; 
4. institucija znanja je pravna oseba javnega prava, ki izvaja znanstveno raziskovalno in razvojno dejavnost, izobraževanje ali opravlja svetovanje na področju kmetijstva na podlagi zakona, ki ureja kmetijstvo;
5. izobraževalec je fizična oseba, za namen izvajanja programa konzorcija zaposlena pri članu konzorcija iz 2. ali 3. točke petega odstavka 4. člena te uredbe, ki izvaja srednješolski izobraževalni program, višješolski ali visokošolski študijski program;
6. kmetijski svetovalec je fizična oseba, za namen izvajanja programa konzorcija zaposlena pri članu konzorcija iz 4. točke petega odstavka 4. člena te uredbe, ki izvaja naloge javne službe kmetijskega svetovanja na podlagi zakona, ki ureja kmetijstvo;  
7. končni uporabniki znanja so pravne in fizične osebe, ki uporabljajo znanje in inovacije na področju kmetijstva, kot so na primer kmetje, kmetijski svetovalci, študenti in dijaki;
8. koda QR je matrična oziroma dvodimenzionalna črtna koda, ki se uporablja za posredovanje podatkov o udeležencih na dogodkih, povezanih s prenosom znanja;
9. oblika ali metoda izmenjave in prenosa znanja je predavanje, seminar, delavnica, sestanek, prikaz kmetijske prakse, ogled dobre prakse, dan odprtih vrat, svetovanje, vzajemno učenje med kmeti, panožni krožek, mentorstvo, izobraževalni modul in drugo; 
10. poskusno–demonstracijska infrastruktura so opredmetena osnovna sredstva, kot so zemljišča, objekti, stroji in oprema ter neopredmetena sredstva, kot so patenti, licence, strokovno znanje ali druga intelektualna lastnina, ki jih člani konzorcija iz 4. člena te uredbe uporabijo za izvedbo programa konzorcija iz 7. člena te uredbe;
11. prehod v zeleno, digitalno in podnebno nevtralno kmetijstvo pomeni preusmeritev kmetijstva na trajnostne kmetijske sisteme in prakse v skladu s specifičnimi cilji iz točke (b), (d), (e), (f) oziroma (i) prvega odstavka 6. člena Uredbe 2021/2115/EU in 
12. raziskovalec je fizična oseba, za namen izvajanja programa konzorcija zaposlena pri članu konzorcija iz 1. točke petega odstavka 4. člena te uredbe, ki je vpisana v evidenco o izvajalcih raziskovalne in razvojne dejavnosti v skladu s predpisom, ki ureja vsebino in način vodenja evidence o izvajalcih raziskovalne in razvojne dejavnosti; 
13. razširjanje rezultatov programa konzorcija se nanaša na organizacijo in izvedbo izobraževalnih, informacijskih, predstavitvenih in drugih aktivnosti razširjanja rezultatov programa konzorcija, ki so namenjene končnim uporabnikom znanja, kot so kmetje, študenti, dijaki, kmetijski svetovalci in drugi deležniki v sistemu AKIS, in lahko vključuje tudi vzajemno izmenjavo znanja med uporabniki rezultatov, zlasti kmeti;
14. storitev inovacijske podpore pomeni mrežo podpornih aktivnosti, ki krepijo inovacijski ekosistem v kmetijstvu, kot je na primer podpora pri opredelitvi potreb določenega kmetijskega sektorja ali področja, reševanju izzivov na področju kmetijske prakse, povezovanju deležnikov sistema AKIS za razvoj in inovacije; 
15. strokovni in tehnični sodelavec je oseba, zaposlena pri članu konzorcija iz 4. člena te uredbe za namen izvajanja programa konzorcija, ki ne izpolnjuje pogojev iz 5. in 6. točke ter 12. točke tega člena;   
16. znanje in inovacije v podporo prehodu v zeleno, digitalno in podnebno nevtralno kmetijstvo pomenijo nove ali izboljšane tehnologije, procese, postopke ali prakse, ki naslavljajo specifične cilje iz 11. točke tega člena.

3. člen
(namen in cilji intervencije)

(1) Namen intervencije je povezati institucije znanja, ki delujejo v okviru sistema AKIS in okrepiti njihove zmogljivosti za učinkovitejši razvoj, izmenjavo, prenos in uporabo znanja ter inovacij v podporo prehodu v zeleno, digitalno in podnebno nevtralno kmetijstvo. 
(2) Cilji intervencije so:
· povezati institucije znanja v okviru sistema AKIS, 
· vzpostaviti oziroma nadgraditi poskusno-demonstracijsko infrastrukturo za razvoj, prenos, izmenjavo in uporabo znanja, 
· razviti znanje s poudarkom na potrebah kmetov in 
· pospešiti izmenjavo in prenos tega znanja do kmetov in drugih deležnikov v sistemu AKIS.
(3) Predmet podpore je izvedba programov konzorcijev (v nadaljnjem besedilu: program konzorcija), ki bodo podprli prehod v zeleno, digitalno in podnebno nevtralno kmetijstvo v naslednjih kmetijskih sektorjih ali horizontalnih področjih (v nadaljnjem besedilu: vsebinsko področje):
1. poljedelstvo oziroma vrtnarstvo, vključno s semenarstvom,
2. trajni nasadi, 
3. prehod v trajnostno živinorejo,
4. ekološko kmetijstvo,
5. digitalizacija in robotizacija v kmetijstvu in
6. blaženje in prilagajanje podnebnim spremembam v kmetijstvu.
(4) Program konzorcija iz prejšnjega odstavka se šteje za:
· projekt v skladu z uredbo, ki ureja skupne določbe za izvajanje intervencij razvoja podeželja, ki niso vezane na površino ali živali, iz strateškega načrta skupne kmetijske politike 2023–2027 (v nadaljnjem besedilu: uredba o skupnih določbah za izvajanje intervencij) in 
· projekt operativne skupine Evropskega partnerstva za inovacije (v nadaljnjem besedilu: EIP) v skladu s točko (a) prvega odstavka 77. člena in 127. členom Uredbe 2021/2115/EU.






II. poglavje
PODROBNEJŠE DOLOČBE ZA IZVAJANJE INTERVENCIJE

4. člen
(konzorcij za izvedbo programa konzorcija)

(1) Za izvedbo programa konzorcija se vzpostavi konzorcij, ki je pogodbeno partnerstvo članov konzorcija, ki s podpisom pogodbe (v nadaljnjem besedilu: konzorcijska pogodba) izrazijo namero o sodelovanju pri izvedbi programa konzorcija. 
(2) Konzorcijska pogodba je sklenjena za čas izvajanja programa konzorcija in še najmanj pet let od datuma zadnjega izplačila sredstev. Obvezne sestavine konzorcijske pogodbe so opredeljene v Prilogi 1, ki je sestavni del te uredbe.
(3) Konzorcij se od dneva izdaje odločbe o pravici do sredstev, s katero se dodelijo sredstva za izvajanje projekta EIP, šteje za operativno skupino EIP iz 127. člena Uredbe 2021/2115/EU.
(4) Konzorcij se vzpostavi na vsebinskem področju iz tretjega odstavka prejšnjega člena.
(5) Obvezni člani konzorcija so:
1. pravna oseba javnega prava, ki izvaja znanstvenoraziskovalno dejavnost in je vpisana v evidenco izvajalcev raziskovalne in razvojne dejavnosti v skladu z zakonom, ki ureja znanstvenoraziskovalno dejavnost (v nadaljnjem besedilu: evidenca SICRIS),
2. pravna oseba javnega prava, ki izvaja visokošolsko dejavnost v skladu z zakonom, ki ureja visoko šolstvo, na področju naravoslovja, tehnike oziroma biotehnike v skladu z evidenco SICRIS,
3. pravna oseba javnega prava, ki izvaja:
– dejavnost višjega strokovnega izobraževanja v skladu z zakonom, ki ureja višje strokovno izobraževanje, na področju kmetijstva ali
– dejavnost nižjega in srednjega poklicnega izobraževanja, srednjega strokovnega in tehniškega izobraževanja, srednjega splošnega izobraževanja v skladu z zakonom, ki ureja organizacijo in financiranje vzgoje in izobraževanja, na področju kmetijstva,
4. pravna oseba, ki izvaja javno službo kmetijskega svetovanja v skladu z zakonom, ki ureja kmetijstvo,
5. najmanj osem nosilcev kmetijskih gospodarstev. 
(6) Glede na vsebinsko področje, za katerega se vzpostavi konzorcij, se poleg obveznih članov konzorcija iz prejšnjega odstavka kot obvezni član konzorcija vključi tudi:
1. izvajalec javne službe v skladu z zakonom, ki ureja kmetijstvo, in sicer:
a) izvajalec javne službe za strokovne naloge v proizvodnji kmetijskih rastlin, če se konzorcij vzpostavi na vsebinskem področju iz 1., 2., 4. ali 6. točke tretjega odstavka prejšnjega člena, 
b) izvajalec javne službe za strokovne naloge v živinoreji, če se konzorcij vzpostavi na področju iz 3. ali 6. točke tretjega odstavka prejšnjega člena,
c) izvajalec javne službe za ohranjanje in trajnostno rabo genskih virov za prehrano in kmetijstvo, če se konzorcij vzpostavi na področju iz 1. do 4. točke ali 6. točke tretjega odstavka prejšnjega člena;
2. izvajalec javne službe zdravstvenega varstva rastlin v skladu z zakonom, ki ureja zdravstveno varstvo rastlin, če se konzorcij vzpostavi na vsebinskem področju iz 1. do 4. točke ali 6. točke tretjega odstavka prejšnjega člena;
3. izvajalec javne veterinarske službe v skladu z zakonom, ki ureja zdravstveno varstvo živali, če se konzorcij vzpostavi na vsebinskem področju iz 3. točke tretjega odstavka prejšnjega člena;
4. nosilec javnega pooblastila na področju spremljanja stanja kmetijskih tal po zakonu, ki ureja kmetijstvo, če se konzorcij vzpostavi na vsebinskem področju iz 1., 2., 4., 5. ali 6. točke tretjega odstavka prejšnjega člena; 
5. nosilec javnega pooblastila na področju izdelave ocen emisij toplogrednih plinov, amonijaka in drugih onesnaževal zraka v kmetijstvu ali obračunavanja emisij in odvzemov toplogrednih plinov, ki nastanejo pri dejavnostih v zvezi z rabo zemljišč, spremembo rabe zemljišč in kmetijske proizvodnje po zakonu, ki ureja kmetijstvo, če se konzorcij vzpostavi na vsebinskem področju iz tretjega odstavka prejšnjega člena.
(7) Neobvezni član konzorcija je druga pravna ali fizična oseba, ki sodeluje pri izvedbi programa konzorcija. 
(8) Pravna oseba iz 1. do 3. točke petega odstavka tega člena se v konzorcij vključi glede na svojo glavno dejavnost, ki je razvidna iz Poslovnega registra Slovenije.
(9) Če je pravna oseba iz 1. ali 2. točke petega odstavka tega člena hkrati tudi izvajalec javne službe ali nosilec javnega pooblastila iz šestega odstavka tega člena, se šteje, da je pogoj iz šestega odstavka tega člena izpolnjen.
(10) Če ista pravna oseba iz 3. točke petega odstavka tega člena hkrati izvaja obe dejavnosti iz 3. točke petega odstavka tega člena in je ena od teh dejavnosti njena glavna dejavnost, razvidna iz Poslovnega registra Slovenije, se, ne glede na osmi odstavek tega člena, v konzorcij lahko vključi s katerokoli izmed teh dveh dejavnosti.
(11) Glavna dejavnost nosilca kmetijskega gospodarstva, ki je pravna oseba ali samostojni podjetnik posameznik, je kmetijska dejavnost iz predpisa, ki ureja standardno klasifikacijo dejavnosti, kar je razvidno iz Poslovnega registra Slovenije. 
(12) Konzorciji, ki se vzpostavijo na vsebinskih področjih iz tretjega odstavka 3. člena te uredbe, se medsebojno povezujejo z namenom sodelovanja pri razvoju, izmenjavi in prenosu razvitih novih ali izboljšanih znanj ter inovativnih rešitev na vsebinskih področjih, za katere se vzpostavijo, kar mora biti razvidno iz letnega delovnega načrta iz 21. člena te uredbe.
(13) Pogoji iz tega člena se lahko podrobneje opredelijo z javnim razpisom.

5. člen
(vodilni partner in njegove obveznosti)

(1) Člani konzorcija določijo vodilnega partnerja, ki je izbran izmed obveznih članov konzorcija iz petega ali šestega odstavka prejšnjega člena in je: 
1. javni zavod, katerega ustanoviteljica je Republika Slovenija, ki je izvajalec javne službe ali nosilec javnega pooblastila iz šestega odstavka prejšnjega člena ali 
2. pravna oseba javnega prava, ki izvaja visokošolsko dejavnost v skladu z zakonom, ki ureja visoko šolstvo, na področju kmetijstva.
(2) Vodilni partner ima naslednje obveznosti:
1. vloži vlogo na javni razpis ter zahtevek za izplačilo sredstev,
2. zastopa člane konzorcija v vseh upravnih postopkih v razmerju do Agencije za kmetijske trge in razvoj podeželja (v nadaljnjem besedilu: agencija) in Ministrstva za kmetijstvo, gozdarstvo in prehrano (v nadaljnjem besedilu: ministrstvo), 
3. sporoča na agencijo vse morebitne spremembe konzorcijske pogodbe ter vse morebitne druge spremembe, nastale v okviru programa konzorcija.

6. člen
(vlagatelj in upravičenci do podpore)

(1) Vlagatelj je konzorcij, pri čemer zanj vlogo na javni razpis vloži vodilni partner.
(2) Upravičenci do podpore so vsi člani konzorcija.

7. člen
(program konzorcija)

(1) Program konzorcija: 
1. se izvaja na enem od vsebinskih področij iz tretjega odstavka 3. člena te uredbe,
2. rešuje ključne izzive in vrzeli v znanju na vsebinskem področju, za katerega se ustanovi konzorcij,  
3. vsebuje obvezne sestavine, določene v Prilogi 2, ki je sestavni del te uredbe,
4. se predloži na obrazcu, ki se določi z javnim razpisom,
5. traja 54 mesecev od datuma izdaje odločbe o pravici do sredstev.
(2) Konzorcij, ki se vzpostavi na vsebinskem področju iz tretjega odstavka 3. člena te uredbe v okviru svojega programa konzorcija obravnava:
1. prehod v zeleno, odporno, digitalno in podnebno nevtralno kmetijstvo v skladu s specifičnimi cilji iz točke (b), (d), (e), (f) ali (i) prvega odstavka 6. člena Uredbe 2021/2115/EU ter
2. vsaj eno od naslednjih potreb iz SN SKP:
a) povečanje produktivnosti, konkurenčnosti in dodane vrednosti v kmetijstvu, 
b) ohranjanje in zagotavljanje kakovosti kmetijskih tal in preprečevanje erozije, 
c) zmanjšanje negativnih vplivov kmetijstva na stanje tal ter površinskih in podzemnih voda,
č) zmanjšanje emisij toplogrednih plinov iz kmetijstva,
d) prilagajanje podnebnim spremembam v kmetijstvu,
e) ohranjanje in izboljšanje stanja biotske raznovrstnosti habitatov in vrst, 
f) zmanjšanje rabe fitofarmacevtskih sredstev in povečanje rabe nekemičnih metod varstva rastlin ali
g) zagotavljanje živalim prilagojenih načinov reje. 
(3) Program konzorcija se izvaja na območju Republike Slovenije razen, če gre za izvedbo upravičene aktivnosti iz 2. točke prvega odstavka 8. člena te uredbe, pri kateri nastanejo upravičeni stroški iz drugega odstavka 10. člena te uredbe, in je to neposredno povezano z doseganjem ciljev programa konzorcija.
(4) Podatke o programu konzorcija iz 1. točke Priloge 2 te uredbe ministrstvo posreduje Evropski komisiji v skladu s tretjim odstavkom 127. člena Uredbe 2021/2115/EU in 13. členom Uredbe 2022/1475/EU ter Prilogo VI Uredbe 2022/1475/EU ter objavi na spletni strani skupne kmetijske politike (v nadaljnjem besedilu: spletna stran SKP).
(5) Pogoji iz tega člena se lahko podrobneje določijo z javnim razpisom.

8. člen
(upravičene aktivnosti)

(1) Upravičene aktivnosti v okviru izvedbe programa konzorcija so:
1. vodenje in koordinacija programa konzorcija, 
2. razvoj novega znanja in inovativnih rešitev, procesov, postopkov in praks,
3. vzpostavitev podatkovnih baz na podlagi testiranj, merjenj ali drugih oblik zbiranja podatkov, ki omogočajo spremljanje in analizo rezultatov, pridobljenih v okviru programa konzorcija,
4. izvedba preizkusa razvitih inovativnih rešitev, znanj, procesov, postopkov in praks v realnem okolju, kot na primer na poskusnih poljih, sadovnjakih, demonstracijskih kmetijah, 
5. izvedba praktičnih prikazov razvitih inovativnih rešitev, znanj, procesov, postopkov in praks, vključno s prikazi uporabe naložb iz prvega odstavka 9. člena te uredbe, kmetom in drugim deležnikom sistema AKIS,
6. razširjanje rezultatov programa konzorcija deležnikom sistema AKIS in širši javnosti,
7. izvajanje storitev inovacijske podpore, ki vključuje sodelovanje z javno službo kmetijskega svetovanja in ministrstvom za identifikacijo potreb kmetov na vsebinskih področjih, za katere se vzpostavijo konzorciji in naslavljanje teh potreb preko podpore inovacijam na področju novih ali izboljšanih tehnologij, oblik prenosa znanja ter svetovanja in
8. priprava poročil in druge dokumentacije v zvezi z izvedbo programa konzorcija.
(2) Program konzorcija mora vsebovati vse upravičene aktivnosti iz prejšnjega odstavka.
(3) Član konzorcija mora izvajati najmanj eno upravičeno aktivnost iz prvega odstavka tega člena, pri izvedbi katere mu nastanejo upravičeni stroški iz drugega odstavka 9. člena in drugega odstavka 10. člena te uredbe.
(4) Upravičeno aktivnost iz 1. točke prvega odstavka tega člena lahko izvaja samo oseba, zaposlena na programu konzorcija, pri vodilnem partnerju.  
(5) Upravičeni aktivnosti iz 4. in 5. točke prvega odstavka tega člena se morata izvajati na poskusno-demonstracijski infrastrukturi, ki je predmet podpore v okviru programa konzorcija ter na vseh kmetijskih gospodarstvih, vključenih v konzorcij. 
(6) Med upravičene aktivnosti iz 5. točke prvega odstavka tega člena sodi tudi organizacija ekskurzij za kmete, dijake in študente ter prikaz, izmenjava in prenos novega znanja in inovativnih rešitev v okviru demonstracijskih kmetij. 
(7) Če gre za člana konzorcija, ki je kot fizična oseba nosilec kmetijskega gospodarstva v obliki kmetije, lahko upravičeno aktivnost izvajajo nosilec kmetije, člani kmetije in za namen izvedbe programa konzorcija osebe, zaposlene na kmetiji. 
(8) Podrobneje se upravičene aktivnosti lahko opredelijo v javnem razpisu.

9. člen
(vrste upravičenih naložb in upravičeni stroški naložb)

(1) V okviru upravičene aktivnosti iz 2. točke prvega odstavka prejšnjega člena so do podpore upravičene naložbe v:
1. prilagajanje na podnebne spremembe v kmetijstvu:
a) nakup in postavitev rastlinjakov in pripadajoče opreme, ki vključuje:
– nakup in postavitev rastlinjakov (steklenjaki, tuneli, plastenjaki) in nakup pripadajoče opreme, 
– naložbe v pridobivanje energije iz obnovljivih virov (v nadaljnjem besedilu: OVE) za potrebe ogrevanja rastlinjakov,
b) postavitev novega ali obnova obstoječega trajnega nasada,
c) nakup namakalne opreme in opreme za protislansko zaščito, 
č) nakup in postavitev mrež proti toči, 
d) naložbe v ureditev akumulacije, zbiralnikov in vodohranov meteorne vode in
e) naložbe v nakup opreme za izvajanje monitoringa prilagajanja na podnebne spremembe v kmetijstvu;
2. zmanjševanje emisij toplogrednih plinov iz kmetijstva:
a) naložbe v uvajanje OVE v kmetijstvu (oprema za proizvajanje električne energije iz OVE, ureditev ogrevalnih ali hladilnih sistemov, pri katerih se uporablja OVE),
b) naložbe v ureditev pokritih skladišč za gnojevko in gnoj,
c) naložbe v zatesnitev odprtih lagun za skladiščenje živinskih gnojil,
č) naložba v ureditev mikrobioplinarne do vključno 50 kW,
d) naložbe v nakup opreme za izvajanje monitoringa izpustov toplogrednih plinov iz kmetijstva,
e) nakup nove kmetijske mehanizacije in novih strojev:
– ki imajo pogon na nefosilna goriva, 
– s katerimi se zagotavlja nizke izpuste TGP in amoniaka v zrak, ali 
– omogočajo obdelavo tal, ki prispeva k shranjevanju ogljika v tleh;  
3. naložbe v nakup opreme za bolj precizno oziroma zmanjšano rabo fitofarmacevtskih sredstev in gnojil;
4. naložbe v spodbujanje krožnega gospodarstva kmetijstvu:
a) naložbe v zmanjšanje rabe vode oziroma ponovno uporabo vode,
b) naložbe v večjo snovno učinkovitost v kmetijstvu,
c) naložbe v zmanjševanje odpadkov v kmetijstvu (na primer: plastike),
č) naložbe v zmanjševanje izgub hrane oziroma odpadne hrane;
5. digitalizacijo in robotizacijo v kmetijstvu: 
a) nakup nove opreme za avtomatizacijo in robotizacijo v kmetijski proizvodnji (delni ali popolnoma avtonomni kmetijski roboti in kmetijska mehanizacija, kmetijski priključki s senzorji, daljinsko vodenimi sistemi),  
b) nakup nove opreme za digitalni nadzor in optimizacijo procesov v kmetijski proizvodnji (senzorski sistemi, programska oprema za obdelavo in pripravo podatkov za precizno kmetijstvo, daljinsko vodeni sistemi za avtomatsko spremljanje stanja v kmetijski proizvodnji, digitalni sistemi za precizno kmetijstvo),
c) naložbe v uvajanje velepodatkov in umetne inteligence v kmetijstvu (nakup programske opreme);  
6. naložbe v dvig produktivnosti v kmetijski proizvodnji: nakup kmetijske mehanizacije in strojev, nakup in vgradnja opreme ter rekonstrukcija objektov za kmetijsko dejavnost s pripadajočo opremo, ki niso zajeti v 1. do 5. točki tega odstavka;
7. nakup neopredmetenih sredstev, in sicer patentov, licenc in avtorskih pravic.   
(2) Upravičeni stroški v okviru naložb iz prejšnjega odstavka so stroški:
1. ureditve objekta, ki so stroški rekonstrukcije objekta, 
2. nakupa nove opreme in vgradnja nove opreme,
3. nakupa novega stroja oziroma nove kmetijske mehanizacije,
4. stroški pridobitve patenta, licence ali avtorskih pravic.    
(3) V okviru stroškov za izvedbo naložbe so do podpore upravičeni tudi stroški namestitve oziroma vgradnje naložbe ter stroški nadgradnje obstoječe opreme in strojev.
(4) Stroški naložb morajo znašati najmanj 60 % in največ 80 % upravičenih stroškov programa konzorcija.
(5) Upravičenec do podpore za upravičene stroške naložbe je vodilni partner.
(6) Stroški naložb se priznajo v obliki povračila dejansko nastalih stroškov iz uredbe o skupnih določbah za izvajanje intervencij.
(7) Kot strošek nižje vrednosti iz uredbe o skupnih določbah za izvajanje intervencij šteje strošek do 2.000 eurov brez davka na dodano vrednost (v nadaljnjem besedilu: DDV).
(8) Upravičene naložbe in upravičeni stroški za naložbe se lahko podrobneje določijo v javnem razpisu.

10. člen
(upravičeni stroški, ki niso povezani z naložbami)

(1) Podpora za upravičene stroške, ki nastanejo v okviru programa konzorcija, se dodeli v obliki kombinacije povračila dejansko nastalih stroškov in povračila poenostavljenih stroškov iz uredbe o skupnih določbah za izvajanje intervencij.
(2) Upravičeni stroški, ki nastanejo pri izvajanju upravičenih aktivnosti iz prvega odstavka prejšnjega člena, so: 
1. stroški dela na programu konzorcija za člana konzorcija, ki se dodeli v obliki standardne lestvice stroškov na enoto, za:
a) raziskovalca in izobraževalca, ki je za namen izvajanja programa konzorcija zaposlen pri članu konzorcija, v višini 27,71 eura na uro opravljenega dela na programu konzorcija, vendar največ 1720 ur na koledarsko leto,    
b) kmetijskega svetovalca, ki je za namen izvajanja programa konzorcija zaposlen pri članu konzorcija, v višini 22,39 eura na uro opravljenega dela na programu konzorcija, vendar največ 1720 ur na koledarsko leto, 
c) strokovnega in tehničnega sodelavca, ki je za namen izvajanja programa konzorcija zaposlen pri članu konzorcija, v višini 20,09 eura na uro opravljenega dela na programu konzorcija, vendar največ 1720 ur na koledarsko leto, 
č) člana konzorcija, ki je kot fizična oseba nosilec kmetijskega gospodarstva v obliki kmetije za nosilca kmetije ali člana te kmetije, v višini 12,25 eura na uro opravljenega dela na programu konzorcija, vendar največ 1720 ur na koledarsko leto,
d) člana konzorcija, ki je samostojni podjetnik posameznik v višini 12,25 eura na uro opravljenega dela na programu konzorcija, vendar največ 1720 ur na koledarsko leto,
e) člana konzorcija, ki je fizična oseba, ki samostojno opravlja dejavnost, v višini 12,25 eura na uro opravljenega dela na programu konzorcija, vendar največ 1720 ur na koledarsko leto;
2. stroški kilometrine za uporabo prevoznega sredstva za izvedbo programa konzorcija se dodeli članu konzorcija v obliki standardne lestvice stroškov na enoto v višini 0,43 eura za prevoženi kilometer, in sicer za osebe iz prejšnje točke;
3. stroški zunanjih storitev, kot so stroški raziskav, stroški uvedbe novega tehničnega znanja, stroški kotizacij, nastanitve, letalskih kart, cestnine, parkirnine, stroški svetovalnih in drugih storitev, ki so neposredno povezane z izvedbo programa konzorcija, razen za izvedbo upravičene aktivnosti vodenja in koordinacije programa konzorcija iz 1. točke prvega odstavka 8. člena te uredbe in se članu konzorcija dodelijo v obliki povračila dejansko nastalih stroškov. Zunanje storitve ne sme opraviti član konzorcija oziroma oseba, ki je zaposlena pri članu konzorcija v času trajanja programa konzorcija;
4. stroški materiala in drobnega inventarja, ki je potreben za izvedbo upravičene aktivnosti iz 2., 4. in 5. točke prvega odstavka 8. člena, kot so semena, sadike, razen semen in sadik trajnih rastlin, fitofarmacevtska sredstva, gnojila, material, potreben za izvedbo meritev in vzorčenja, se članu konzorcija dodelijo v obliki povračila dejansko nastalih stroškov;
5. posredni stroški v skladu s 54. členom Uredbe (EU) 2021/1060 Evropskega parlamenta in Sveta z dne 24. junija 2021 o določitvi skupnih določb o Evropskem skladu za regionalni razvoj, Evropskem socialnem skladu plus, Kohezijskem skladu, Skladu za pravični prehod in Evropskem skladu za pomorstvo, ribištvo in akvakulturo ter finančnih pravil zanje in za Sklad za azil, migracije in vključevanje, Sklad za notranjo varnost in Instrument za finančno podporo za upravljanje meja in vizumsko politiko (UL L št. 231 z dne 30. 6. 2021, str. 159), zadnjič spremenjeno z Uredbo (EU) 2023/955 Evropskega parlamenta in Sveta z dne 10. maja 2023 o vzpostavitvi Socialnega sklada za podnebje in spremembi Uredbe (EU) 2021/1060 (UL L št. 130 z dne 16. 5. 2023, str. 1), ki se dodelijo v obliki financiranja po pavšalni stopnji in lahko znašajo največ 15 % upravičenih stroškov dela na programu konzorcija iz 1. točke tega odstavka.
(3) Če se podpora za stroške dodeli v obliki povračila dejansko nastalih stroškov, se kot strošek nižje vrednosti iz uredbe o skupnih določbah za izvajanje intervencij šteje strošek do 2.000 eurov brez DDV.
(4) Upravičeni stroški se lahko podrobneje določijo v javnem razpisu.

11. člen
(neupravičeni stroški)

Neupravičeni stroški, ki nastanejo pri izvajanju aktivnosti iz intervencije, so:
1. stroški naložb izven Republike Slovenije,
2. nakup kmetijskih zemljišč,
3. stroški naložb za proizvodnjo bioetanola in biodizla,
4. nakup in oprema poslovnih prostorov,
5. nakup opreme za učilnice in predavalnice,
6. stroški blagovnih in storitvenih znamk,
7. obresti na dolgove, zamudne obresti, bančne stroške in stroške garancij,
8. plačilo davkov, carin in dajatev pri uvozu,
9. upravne takse,
10. stroški lizinga,
11. drugi stroški, povezani s pogodbami o najemu, kot so marža najemodajalca, stroški refinanciranja obresti in stroški zavarovanja,
12. strošek blaga oziroma storitev, za katerega je izdan račun v skupni višini največ 25 eurov z DDV,
13. vinjete,
14. članarine,
15. povračljiv DDV.

12. člen
(obdobje upravičenosti stroškov)

Za upravičene stroške se štejejo stroški, ki nastanejo v obdobju od datuma izdaje odločbe o pravici do sredstev do datuma zaključka izvajanja programa konzorcija v skladu s 5. točko prvega odstavka 7. člena te uredbe.
13. člen
(merila za izbor vlog)

(1) Vloge, vložene na javni razpis, se točkujejo na podlagi naslednjih meril za izbor:
1. kakovost sestave konzorcija:
a) število in heterogenost kmetijskih gospodarstev, 
b) raznovrstnost in komplementarnost članov konzorcija, 
c) reference članov konzorcija;
2. kakovost programa konzorcija:
a) skladnost s cilji EU,
b) skladnost upravičenih aktivnosti programa konzorcija s potrebami po znanju na področju zelenega, digitalnega in podnebno nevtralnega kmetijstva,
c) merljivost rezultatov programa konzorcija;
3. dodana vrednost programa konzorcija: preko izvedbe izobraževalnega modula vzpostavitev celovite ponudbe znanja v pomoč prehodu kmetijstva v zeleno, digitalno in podnebno nevtralno za vsebinsko področje, za katerega se vzpostavi konzorcij;
4. inovativnost predlaganih pristopov pri razvoju, izmenjavi in prenosu znanja ter obseg prenosa znanja v prakso:
a) inovativnost pristopa k razvoju znanja,
b) inovativnost in obseg razširjanja znanja v prakso z uporabo različnih načinov prenosa znanja;
5. trajnost programa konzorcija: vlaganja v obstoječo poskusno-demonstracijsko infrastrukturo ter
6. finančna ustreznost programa konzorcija: delež upravičenih stroškov, ki jih uveljavlja upravičenec v predpisanem časovnem obdobju.
(2) Med vlogami na javni razpis, ki dosežejo vstopni prag 60 % možnega števila točk, se znotraj posameznega sklopa javnega razpisa izbere vloga, ki doseže najvišje število točk po merilih za ocenjevanje vlog.
(3) Podrobnejša merila iz prvega odstavka tega člena in točkovnik za ocenjevanje vlog se opredelijo v javnem razpisu.

14. člen
(finančne določbe)

(1) Podpora iz intervencije se dodeli v obliki nepovratne finančne pomoči.
(2) Stopnja podpore znaša do 100 % upravičenih stroškov programa konzorcija, razen za stroške naložb, kjer stopnja podpore znaša do: 
– 80 % upravičenih stroškov, če gre za naložbo iz 1. do 4. točke prvega odstavka 9. člena te uredbe ali 
– 65 % upravičenih stroškov, če ne gre za naložbo iz prejšnje alineje.  
(3) Če naložba vključuje tudi upravičene stroške, ki niso povezani s stroški naložb iz prve alineje prejšnjega odstavka, se šteje, da gre za naložbo iz prve alineje prejšnjega odstavka, če je najmanj 50 % vseh upravičenih stroškov naložbe povezanih s stroški naložbe iz prve alineje prejšnjega odstavka .
(4) Vodilni partner ima pravico do predplačila iz uredbe o skupnih določbah za izvajanje intervencij, ki znaša: 
– do 50 % vrednosti odobrenih sredstev, če upravičenec predloži originalno bančno garancijo na način in v roku, ki je opredeljen v uredbi o skupnih določbah za izvajanje intervencij ali
– do 30 % vrednosti odobrenih sredstev, če upravičenec uveljavlja možnost pridobitve predplačila brez prilaganja bančne garancije v skladu z uredbo o skupnih določbah za izvajanje intervencij.
(5) Najvišji znesek podpore na konzorcij znaša 2.000.000 eurov.
(6) Sredstva za izvajanje intervencije se ne odobrijo ali izplačajo upravičencu, če so bila za isti namen, kot ga navaja v vlogi na javni razpis oziroma v zahtevku za izplačilo sredstev, že odobrena oziroma izplačana sredstva proračuna Republike Slovenije, sredstva Evropske unije oziroma druga javna sredstva.

III. poglavje
POSTOPEK IN POGOJI ZA DODELITEV IN IZPLAČILO SREDSTEV

15. člen
(javni razpis)

(1) Sredstva se razpišejo z zaprtim javnim razpisom v skladu z zakonom, ki ureja kmetijstvo.
(2) Oddaja vlog na javni razpis se začne prvi delovni dan po izteku 21 dni od objave javnega razpisa v Uradnem listu Republike Slovenije.
(3) Javni razpis je strukturiran v sklope glede na vsebinska področja iz tretjega odstavka 3. člena te uredbe.  
(4) V okviru posameznega sklopa se odobri le ena vloga, ki je popolna in je pri ocenjevanju na podlagi meril za izbor vlog prejela najvišje število točk in izpolnjuje predpisane pogoje.
(5) Če dve ali več vlog na javni razpis prejmejo enako število točk, se vloga izbere na podlagi ponderiranja meril za ocenjevanje vlog, ki se določi v javnem razpisu.
(6) Obvezni član konzorcija, ki ni nosilec kmetijskega gospodarstva iz 5. točke petega odstavka 4. člena te uredbe, je lahko član največ enega konzorcija na posamezen sklop javnega razpisa. Če v dveh ali več vlogah za isti sklop javnega razpisa v konzorciju sodeluje isti obvezni član konzorcija, se obravnava samo tisto popolno vlogo, ki je časovno prispela prej.   
16. člen
(pogoji za dodelitev podpore)

(1) Vlagatelj mora poleg splošnih pogojev za dodelitev podpore iz uredbe o skupnih določbah za izvajanje intervencij ob vložitvi vloge na javni razpis izpolnjevati tudi naslednje pogoje:  
1. priložiti konzorcijsko pogodbo iz drugega odstavka 4. člena te uredbe,
2. priložiti program konzorcija iz 7. člena te uredbe,
3. priložiti odločbo o podeljenem javnem pooblastilu ali javni službi za člana konzorcija iz šestega odstavka 4. člena te uredbe, 
4. član konzorcija, ki je nosilec kmetijskega gospodarstva, mora vložiti zbirno vlogo v skladu s predpisi, ki urejajo izvedbo intervencij kmetijske politike, v koledarskem letu pred letom objave javnega razpisa, razen če gre za nosilca kmetijskega gospodarstva brez kmetijskih površin, ki vzreja samo čebele in je vpisan v register čebelnjakov, kot odgovorna oseba za vzrejo čebel,
5. če je član konzorcija pravna oseba ali samostojni podjetnik posameznik, mora imeti dejavnost, ki je predmet podpore, registrirano na ozemlju Republike Slovenije,
6. če je predmet podpore v okviru programa konzorcija opredmeteno osnovno sredstvo ali neopredmeteno sredstvo, blago ali storitev, član konzorcija izjavi, da ga ne bo pridobil od drugih članov tega konzorcija,
7. priložiti dokazila glede upravičenosti do povračila DDV, če član konzorcija uveljavlja DDV kot upravičen strošek.

17. člen
(obvezna priloga k vlogi na javni razpis)

Obvezni prilogi, ki ju mora vlagatelj priložiti vlogi na javni razpis in brez katerih se v skladu z zakonom, ki ureja kmetijstvo, vloga zavrže brez pozivanja na dopolnitev, sta:
– konzorcijska pogodba iz drugega odstavka 4. člena te uredbe in 
– program konzorcija iz 7. člena te uredbe.

18. člen
(odločba o pravici do sredstev)

V odločbi o pravici do sredstev se določi skupna upravičena vrednost programa konzorcija, višina podpore po posameznem članu konzorcija, kot izhaja iz finančne konstrukcije predloženega programa konzorcija, ter vrednost in časovna dinamika posameznega zahtevka za izplačilo sredstev.  
19. člen
(odrek od pravice do sredstev)

Če se upravičenec odreče pravici do sredstev iz odločbe o pravici do sredstev v skladu z zakonom, ki ureja kmetijstvo, vodilni partner o tem pisno obvesti agencijo v 90 dneh od dneva izdaje odločbe o pravici do sredstev.
20. člen
(strokovna komisija)
Strokovna komisija se imenuje v skladu z zakonom, ki ureja kmetijstvo, za pregled vsebinske ustreznosti:
– letnega delovnega načrta iz 21. člena te uredbe, 
– poročila o napredku pri izvajanju programa konzorcija iz tretjega odstavka 23. člena in 1. točke prvega odstavka 25. člena te uredbe in
– končnega poročila iz 2. točke prvega odstavka 25. člena te uredbe.

21. člen
(letni delovni načrt)

(1) Vodilni partner vsako leto pripravi letni delovni načrt, v katerem podrobneje opiše upravičene aktivnosti, ki jih namerava konzorcij izvesti znotraj posameznega koledarskega leta.
(2) Letni delovni načrt vsebuje obvezne sestavine določene v Prilogi 3, ki je sestavni del te uredbe. 
(3) Rok za vložitev letnega delovnega načrta je 10. november tekočega koledarskega leta za prihodnje koledarsko leto razen za leto 2025, za katero se letni delovni načrt vloži v 30 dneh od datuma izdaje odločbe o pravici do sredstev. 
(4) Letni delovni načrt vodilni partner vloži na obrazcu, ki se predpiše z javnim razpisom in ga v elektronski obliki posreduje na agencijo.  

22. člen
(časovna dinamika vlaganja zahtevkov za izplačilo sredstev)

(1) Upravičenec v posameznem koledarskem letu vloži najmanj en in največ dva zahtevka za izplačilo sredstev, pri čemer se v to število ne šteje zahtevek za predplačilo.
(2) Rok za vložitev prvega zahtevka za izplačilo sredstev je v šestih mesecih od datuma izdaje odločbe o pravici do sredstev, razen če upravičenec uveljavlja predplačilo iz četrtega odstavka 14. člena te uredbe.
(3) Rok za vložitev zadnjega zahtevka za izplačilo je 30 dni po izteku obdobja iz 5. točke prvega odstavka 7. člena te uredbe. 
(4) Ne glede na prejšnji odstavek mora biti zadnji zahtevek za izplačilo sredstev, s katerim upravičenec uveljavlja upravičene stroške za naložbo iz prvega odstavka 9. člena te uredbe vložen najkasneje v treh letih od datuma izdaje odločbe o pravici do sredstev.
(5) Če upravičenec uveljavlja predplačilo v skladu z drugo alinejo četrtega odstavka 14. člena te uredbe, mora zahtevek za izplačilo sredstev v višini predplačila vložiti v roku, ki je opredeljen v uredbi, ki ureja skupne določbe za izvajanje intervencij.

23. člen
(pogoji ob vložitvi zahtevka za izplačilo sredstev)

(1) Upravičenec mora poleg splošnih pogojev ob vložitvi zahtevka za izplačilo sredstev iz uredbe o skupnih določbah za izvajanje intervencij ob vložitvi zahtevka za izplačilo sredstev izpolnjevati tudi naslednje pogoje:
1. priložiti izjavo o izpolnjevanju pogoja iz 6. točke 16. člena te uredbe,
2. ohraniti sestavo konzorcija iz 4. člena te uredbe, kot je bila ob vložitvi vloge na javni razpis,  
3. član konzorcija, ki je nosilec kmetijskega gospodarstva, mora vložiti zbirno vlogo v skladu s predpisi, ki urejajo izvedbo intervencij kmetijske politike, v koledarskem letu pred letom vložitve zahtevka za izplačilo sredstev, razen če gre za nosilca kmetijskega gospodarstva brez kmetijskih površin, ki vzreja samo čebele in je vpisan v register čebelnjakov, kot odgovorna oseba za vzrejo čebel;
4. če upravičenec uveljavlja stroške dela za osebe iz pod a), b) in c) 1. točke drugega odstavka 10. člena te uredbe zahtevku za izplačilo sredstev priloži: 
· pogodbo o zaposlitvi z morebitnimi aneksi ali drug pravni akt, iz katerega je razvidno, da je zaposlena oseba razporejena na delo na program konzorcija, pri čemer mora biti iz pravnega akta razviden delež, v katerem je zaposleni razporejen na delo na program konzorcija glede na celotno zaposlitev, ki se priloži ob vsakem zahtevku za izplačilo sredstev,
· mesečno časovnico, iz katere je razvidna vsebina in opis izvedenih upravičenih aktivnosti in obseg opravljenih ur na programu konzorcija,
· izpis iz mesečne evidence prisotnosti na delovnem mestu in 
· dokumentacijo o opravljenem delu, ki dokazuje izvedbo upravičenih aktivnosti, kot na primer datumsko in lokacijsko označeno fotografijo, vabilo na dogodek, komunikacijo, zapisnik sestanka, seznam prisotnosti v elektronski obliki, gradivo, uradni zaznamek; 
5. če upravičenec uveljavlja stroške dela za osebe iz pod č), d) in e) 1. točke drugega odstavka 10. člena te uredbe zahtevku za izplačilo sredstev priloži dokumentacijo iz druge in četrte alineje prejšnje točke; 
6. če upravičenec uveljavlja strošek kilometrine za uporabo prevoznega sredstva za izvedbo programa konzorcija iz 2. točke drugega odstavka 10. člena te uredbe zahtevku za izplačilo sredstev priloži poročilo o opravljenih potovanjih in dokazilo o namenu in udeležbi potovanja (vabilo oziroma program, zapisnik, seznam prisotnosti v elektronski obliki, poročilo o opravljeni poti, in podobno);
7. če upravičenec uveljavlja strošek zunanje storitve iz 3. točke drugega odstavka 10. člena te uredbe zahtevku za izplačilo sredstev priloži dokazila glede dejanske izvedbe storitve, kot na primer raziskava, poročilo, načrt oziroma drug dokument, pogodba;
8. če upravičenec uveljavlja stroške iz 4. točke drugega odstavka 10. člena te uredbe, zahtevku za izplačilo sredstev priloži evidence o količini in porabi materiala, datumsko in lokacijsko označene fotografije o porabi materiala, druga dokazila;
9. priloži izjavo o že prejetih javnih sredstvih za iste upravičene stroške;
10. priloži potrdilo davčnega organa, da DDV za upravičenca ni povračljiv v skladu s predpisi, ki urejajo DDV.
(2) Če je s programom konzorcija predvidena naložba v ureditev objekta oziroma nakup opreme, morajo biti poleg splošnih pogojev za izplačilo sredstev v primeru naložb v ureditev objektov in nakup opreme iz uredbe o skupnih določbah za izvajanje intervencij izpolnjeni tudi naslednji pogoji: 
1. če gre za nakup opreme, mora biti iz računa razviden tip opreme. Če na računu ni podrobne specifikacije, iz katere je razviden najmanj tip opreme ali stroja, vključno z laboratorijsko tehnologijo, programske opreme, pridobitve patentov in licenc, se poleg računa zahtevku za izplačilo sredstev priloži dobavnica, naročilnica ali drug dokument, ki vsebuje specifikacijo, iz katere je razviden najmanj tip opreme ali stroja, vključno z laboratorijsko tehnologijo, programske opreme, pridobitve patentov in licenc, pri čemer mora biti iz računa razviden sklic na te dokumente,
2. če gre za naložbo v ureditev zahtevnih, manj zahtevnih ali nezahtevnih objektov, in upravičenec ob vložitvi vloge na javni razpis ni imel pravnomočnega gradbenega dovoljenja, če je tako predpisano z gradbenim zakonom, mora upravičenec to dovoljenje imeti najkasneje ob vložitvi zahtevka za izplačilo sredstev, s katerim upravičenec uveljavlja stroške, povezane s to naložbo,
3. priložiti mora datumsko in lokacijsko označene fotografije naložbe v ureditev objektov oziroma nakup opreme ter
4. priložiti izjavo o vključitvi naložbe v uporabo za namen izvedbe programa konzorcija.
(3) Zahtevku za izplačilo sredstev se priloži poročilo o napredku pri izvajanju programa konzorcija, ki:
1. vsebuje obvezne sestavine iz Priloge 4, ki je sestavni del te uredbe,
2. se predloži na obrazcu, ki se določi z javnim razpisom,
3. vsebuje prikaz izvajanja programa konzorcija za obračunsko obdobje, na katerega se nanaša zahtevek za izplačilo sredstev.  
(4) Podatke o izvajanju programa konzorcija iz 1. točke Priloge 4 te uredbe, ministrstvo posreduje Evropski komisiji v skladu s tretjim odstavkom 127. člena Uredbe 2021/2115/EU ter objavi na spletni strani SKP.

(5) Podrobnejši pogoji, priloge in dokazila ob vložitvi zahtevka za izplačilo sredstev se lahko določijo v javnem razpisu.

24. člen 
(posebni pogoji ob vložitvi zahtevka za izplačilo sredstev v primeru naložbe)

(1) Upravičenec mora v primeru izvedbe naložbe iz prvega odstavka 9. člena te uredbe najpozneje ob vložitvi zadnjega zahtevka za izplačilo sredstev v skladu s četrtim odstavkom 22. člena te uredbe izpolnjevati tudi naslednje posebne pogoje:
1. v primeru naložbe v nakup in postavitev rastlinjakov: 
– imeti pravnomočno vodno dovoljenje za rabo vode v rastlinjakih v skladu s predpisi, ki urejajo vode, razen kadar se kot vir vode uporablja meteorna voda z objektov,
– imeti pravnomočno odločbo o uvedbi namakanja ali drug akt, iz katerega je razvidna uvedba namakalnega sistema, če gre za nakup namakalne opreme v rastlinjaku, ki je postavljen na zemljišču, ki je po namenski rabi kmetijsko zemljišče, 
– rastlinjak mora biti opremljen z vodomerom;
2. v primeru naložbe v postavitev novega ali obnovo obstoječega trajnega nasada ter naložbah v nakup in postavitev mreže proti toči morajo biti nasadi oziroma mreža proti toči, ki so predmet naložbe, vpisani v RKG;
3. v primeru naložbe v ureditve zbiralnikov in vodohranov za zbiranje meteorne vode je obvezna vgradnja števcev za meteorno vodo.
4. če gre za naložbo v ureditev pokritih skladišč za gnojevko in gnoj so upravičene le skladiščne zmogljivosti, ki zagotavljajo najmanj devet mesečno skladiščenje živinskih gnojil,
5. če gre za naložbo v uvajanje OVE v kmetijstvu:    
– proizvedena energija iz naložbe ni namenjena prodaji,
– proizvedena energija iz naložbe je namenjena kmetijski dejavnosti in 
– uporaba žit in drugih poljščin, bogatih s škrobom in sladkorjem, ter oljnic pri pridobivanju OVE ni dovoljena.
(2) Poleg pogojev iz prejšnjega odstavka mora vlagatelj upoštevati splošne pogoje za dodelitev podpore v primeru naložbe v ureditev objektov oziroma nakup opreme iz uredbe o skupnih določbah za izvajanje intervencij.

25. člen
(pogoji ob vložitvi zadnjega zahtevka za izplačilo sredstev)
 
(1) Upravičenec do podpore mora ob vložitvi zadnjega zahtevka za izplačilo sredstev poleg pogojev iz 23. člena te uredbe izpolnjevati tudi naslednje pogoje:
1. zadnje poročilo o napredku pri izvajanju programa konzorcija mora vsebovati:
– vsebinski prikaz celotnega izvajanja programa konzorcija,
– dosežene rezultate iz 26. člena te uredbe, vključno z dokazili o doseganju teh rezultatov,
2. priložiti mora končno poročilo, prilagojeno končnemu uporabniku znanja, ki vsebuje ključne usmeritve za kmetijsko prakso v povezavi z znanjem, ki je bilo razvito, preizkušeno, prikazano in razširjeno v okviru programa konzorcija (v nadaljnjem besedilu: končno poročilo). Končno poročilo mora biti strukturirano v poglavja po naslednjem vrstnem redu: 
a) povzetek razvitega znanja in inovativnih rešitev, 
b) opis problema, ki ga je obravnaval program konzorcija, 
c) opis razvitih rešitev za kmetijsko prakso,
č) prikaz uporabe razvitih rešitev v kmetijski praksi s slikovnim gradivom,
d) pomen razvitih rešitev za kmetijsko prakso.  
(2) Končno poročilo ministrstvo posreduje Evropski komisiji v skladu s tretjim odstavkom 127. člena Uredbe 2021/2115/EU, 13. členom Uredbe 2022/1475/EU in Prilogo VI Uredbe 2022/1475/EU ter objavi na spletni strani SKP.
(3) Pogoji iz tega člena se lahko podrobneje določijo z javnim razpisom.

26. člen
(obveznosti konzorcija v zvezi z doseganjem rezultatov)

Ob vložitvi zadnjega zahtevka za izplačilo sredstev mora konzorcij izkazati:
1. preizkus razvitega znanja na lokacijah vseh demonstracijskih kmetij, vključenih v konzorcij, pri čemer se za lokacijo demonstracijske kmetije štejejo zemljišča in objekti, ki jih demonstracijska kmetija uporablja za izvajanje kmetijske dejavnosti. Obveznost iz te točke se izkazuje z:
– najmanj tremi datumsko in lokacijsko označenimi fotografijami za vsak izvedeni praktični preizkus ter 
– seznamom prisotnosti v elektronski obliki, iz katerega so razvidni najmanj datum in kraj praktičnega preizkusa, ime in priimek udeležencev, KMG-MID številka kmetijskega gospodarstva, na katerem se izvaja preizkus znanja;
2. oblikovanje novega ukrepa ali nadgradnjo najmanj enega ukrepa kmetijske politike, na podlagi razvitega znanja in praktičnih preizkusov iz prejšnje točke;
3. praktični prikaz delovanja in uporabe poskusno-demonstracijske infrastrukture ter razvitega znanja iz 1. točke tega odstavka, za najmanj 1.500 različnih nosilcev ali članov kmetijskih gospodarstev, ki niso člani konzorcija, preko izvedenih praktičnih prikazov v času izvajanja programa konzorcija, pri čemer se mora del prikazov izvajati tudi na lokacijah demonstracijskih kmetij. Obveznost iz te točke se izkazuje z:
– najmanj tremi datumsko in lokacijsko označenimi fotografijami za vsak izvedeni praktični prikaz,
– vabilom na praktični prikaz,
– seznamom prisotnosti v elektronski obliki, iz katerega so razvidni najmanj datum in kraj praktičnega prikaza, ime in priimek udeležencev, KMG-MID številka kmetijskega gospodarstva, ki se udeležuje praktičnega prikaza ter ime in priimek osebe, ki je izvajala praktični prikaz ter naziv organizacije, pri kateri je ta oseba zaposlena,
– najmanj eno objavo v medijih o izvedbi praktičnega prikaza, kar se izkazuje s spletno povezavo na objavo v mediju, skenogramom objavljenega članka, video posnetkom in podobno, iz katerega je razviden datum objave in naziv medija ter
– video posnetkom, iz katerega je razviden praktični prikaz delovanja in uporabe poskusno- demonstracijske infrastrukture ter razvitega znanja iz 1. točke tega člena, ki je namenjen končnim uporabnikom znanja in se javno objavi na spletni strani SKP;
4. izvedbo najmanj 210-urnega usposabljanja za nosilce ali člane kmetijskih gospodarstev, ki so člani konzorcija, v času trajanja programa konzorcija, na področju vsebine programa konzorcija z namenom izmenjave in prenosa znanja. Program usposabljanja iz prvega stavka se določi v letnem delovnem načrtu iz 21. člena te uredbe za vsako leto trajanja programa konzorcija. Obveznost iz te točke se izkazuje z: 
– najmanj tremi datumsko in lokacijsko označenimi fotografijami izvedbe usposabljanja za vsako leto trajanja programa usposabljanja,
– seznamom prisotnosti v elektronski obliki, iz katerega so razvidni najmanj datum in kraj usposabljanja, ime in priimek udeležencev, KMG-MID številka kmetijskega gospodarstva, ki se udeležuje usposabljanja ter ime in priimek osebe, ki je izvajala usposabljanje ter naziv organizacije, pri kateri je ta oseba zaposlena ter
– najmanj eno objavo v medijih o izvajanju usposabljanja, kar se izkazuje s spletno povezavo na objavo v mediju, skenogramom objavljenega članka, video posnetkom in podobno, iz katerega je razviden datum objave in naziv medija.

27. člen
(obveznosti konzorcija na podlagi meril za ocenjevanje vlog)

Če je upravičenec do podpore pridobil točke na podlagi merila iz:
– pod b) 1. točke prvega odstavka 13. člena te uredbe, mora ohraniti sestavo članov konzorcija ter oseb, ki sodelujejo pri izvajanju programa konzorcija (mladi raziskovalci, doktoranti in kmetijski svetovalci začetniki), pri čemer se šteje, da je obveznost iz merila izpolnjena, če se kategorije članov konzorcija ali oseb ne spremenijo oziroma so v konzorcij vključeni isti člani in osebe; 
– pod c) 2. točke prvega odstavka 13. člena te uredbe, mora vzpostaviti in izvajati sistem spremljanja tistih kazalnikov rezultata, za katere je upravičenec pridobil točke pri ocenjevanju ter ob zadnjem zahtevku za izplačilo sredstev v okviru zadnjega poročila o napredku pri izvajanju programa konzorcija poročati o doseženih vrednostih kazalnikov rezultata;
– 3. točke prvega odstavka 13. člena te uredbe, mora izvesti izobraževalni modul s področja predpisanih tematik, v predpisanem obsegu in trajanju ter ob zadnjem zahtevku za izplačilo sredstev v elektronski obliki predložiti gradiva, ki so bila pripravljena v okviru izobraževalnega modula, povezavo do video posnetka modula za namen objave na spletni strani SKP, vabilo na izobraževalni modul, seznam prisotnosti v elektronski obliki, iz katerega so razvidni najmanj datum in kraj izvedbe modula, KMG-MID številka kmetijskega gospodarstva, ki se udeležuje modula, ime in priimek udeležencev ter ime in priimek osebe, ki je izvedla modul ter naziv organizacije, v kateri je ta oseba zaposlena; 
– pod a) 4. točke prvega odstavka 13. člena te uredbe, mora program konzorcija izvesti na več različnih lokacijah iz različnih statističnih regij glede na pridobljene točke pri ocenjevanju, kar je razvidno iz zadnjega poročila o napredku pri izvajanju programa konzorcija ter predloženih najmanj treh datumsko in lokacijsko označenih fotografij za vsako od teh lokacij, na katerih se je izvajal program konzorcija;
– pod b) 4. točke prvega odstavka 13. člena te uredbe, mora v času trajanja programa konzorcija izvesti zahtevani obseg prenosa znanja z uporabo več različnih oblik prenosa znanja ter ob zadnjem zahtevku za izplačilo sredstev v okviru zadnjega poročila o napredku programa konzorcija poročati o doseženem prenosu znanja. Poročilu je treba predložiti naslednja dokazila: vabilo na dogodek, seznam prisotnosti v elektronski obliki, iz katerega so razvidni najmanj datum in kraj izvedbe prenosa znanja, ime in priimek udeležencev, organizacijo, v kateri je zaposlen ali se izobražuje udeleženec dogodka (za dijake, študente), ime in priimek ter KMG-MID številka kmetijskega gospodarstva, ki se udeležuje prenosa znanja ter ime in priimek osebe, ki je izvedla prenos znanja ter naziv organizacije, v kateri je ta oseba zaposlena in
– pod 6. točko prvega odstavka 13. člena te uredbe, mora v predpisanem roku vložiti zahtevek za izplačilo sredstev, s katerim kumulativno uveljavlja upravičene stroške v zahtevanem deležu. 

28. člen 
(splošne obveznosti, ki jih mora izpolnjevati upravičenec)

Poleg splošnih obveznosti iz uredbe, ki ureja skupne določbe za izvajanje intervencij, mora upravičenec izpolniti tudi naslednje obveznosti:
1. naložbo v okviru projekta izvede v predpisanem roku iz četrtega odstavka 22. člena te uredbe,
2. upravičene stroške za naložbo izkaže v višini najmanj 60 % in največ 80 % celotne višine upravičenih stroškov programa konzorcija v skladu s četrtim odstavkom 9. člena te uredbe,
3. naložbo uporablja za namen, za katerega je bila podpora dodeljena, ves čas trajanja programa konzorcija in še najmanj pet koledarskih let od datuma zadnjega izplačila sredstev, 
4. nova ali nadgrajena poskusna demonstracijska infrastruktura, ki je vzpostavljena z naložbo, je ves čas trajanja programa konzorcija in še najmanj pet let od datuma zadnjega izplačila sredstev brezplačno in prosto dostopna vsem članom konzorcija,
5. vodilni partner sodeluje na najmanj enem javnem dogodku vsako leto trajanja programa konzorcija ter na najmanj dveh strokovnih srečanjih, ki ga v povezavi z delovanjem konzorcijev vsako leto trajanja programa konzorcija organizira ministrstvo, kar se izkazuje:
– z vabilom na dogodek,
– z najmanj tremi datumsko in lokacijsko označenimi fotografijami dogodka, iz katerih je razvidna prisotnost vodilnega partnerja na dogodku in 
6. razširja razvito znanje, vključno s prikazom delovanja in uporabe poskusno-demonstracijske infrastrukture, deležnikom AKIS preko najmanj šest urnega javnega dogodka vsako leto trajanja programa konzorcija, kot je dan odprtih vrat, ki se ga udeleži najmanj 200 udeležencev. Obveznost iz te točke se izkazuje z:
– najmanj tremi datumsko in lokacijsko označenimi fotografijami za vsak dogodek,
– vabilom na dogodek,
– seznamom prisotnosti v elektronski obliki, iz katerega so razvidni najmanj datum in kraj praktičnega prikaza ter ime in priimek udeležencev ter 
– najmanj eno objavo v medijih o izvedbi javnega dogodka, kar se izkazuje s spletno povezavo na objavo v mediju, skenogramom objavljenega članka, video posnetkom in podobno, iz katerega je razviden datum objave in naziv medija.
7. vzpostavi elektronski sistem registracije udeležencev in preverjanja prisotnosti udeležencev (kot na primer s pomočjo kode QR) z namenom vodenja seznama prisotnosti udeležencev na usposabljanjih, preizkusih, praktičnih prikazih ali drugih oblikah prenosa znanja v elektronski obliki.    

29. člen
(upravne sankcije)

(1) Upravičenec, ki v roku iz četrtega odstavka 22. člena te uredbe z zahtevki za izplačilo sredstev ne izkaže nastanka upravičenih stroškov za naložbo, mora v proračun Republike Slovenije vrniti vsa izplačana sredstva in izgubi pravico do izplačila sredstev na podlagi odločbe o pravici do sredstev ter se ga izključi iz izvajanja intervencije v skladu z zakonom, ki ureja kmetijstvo. 
(2) Upravičencu, ki z zahtevki za izplačilo sredstev ne izkaže upravičenih stroškov za naložbo v predpisanem deležu iz četrtega odstavka 9. člena te uredbe, se višina vseh nadaljnjih zahtevkov za izplačilo sredstev zmanjša za:
1. 10 %, če izkazani delež upravičenih stroškov za naložbo znaša od vključno 50 % do 59,9 % celotne vrednosti projekta ali
2. 30 %, če izkazani delež upravičenih stroškov za naložbo znaša od vključno 30 % do 49,9 % celotne vrednosti projekta.
(3) Če izkazani delež upravičenih stroškov za naložbo iz prejšnjega odstavka znaša manj kot 30 % celotne vrednosti projekta, upravičenec vrača vsa že izplačana sredstva in izgubi pravico do izplačila sredstev na podlagi odločbe o pravici do sredstev ter se ga izključi iz izvajanja intervencije v skladu z zakonom, ki ureja kmetijstvo.
(4) Če upravičenec v predpisanem roku iz tretjega odstavka 21. člena te uredbe ne predloži letnega delovnega načrta, se upravičencu določi upravna sankcija na naslednji način:
1. za vsak dan zamude se upravičencu zniža višina izplačila vseh nadaljnjih zahtevkov za izplačilo sredstev v višini 1 %,
2. upravičenec izgubi pravico do izplačila sredstev na podlagi odločbe o pravici do sredstev in se ga izključi iz izvajanja intervencije v skladu z zakonom, ki ureja kmetijstvo, če:
– letnega delovnega načrta, razen letnega delovnega načrta za koledarsko leto 2025, ne predloži do 31. decembra tekočega koledarskega leta za naslednje koledarsko leto,
– letnega delovnega načrta za koledarsko leto 2025 ne predloži v roku 60 dni od datuma izdaje odločbe o pravici do sredstev.
(5) Če upravičenec ob vložitvi zadnjega zahtevka za izplačilo sredstev ne predloži zadnjega poročila o napredku iz 1. točke prvega odstavka 25. člena te uredbe ali končnega poročila iz 2. točke prvega odstavka 25. člena te uredbe, se mu zadnji zahtevek za izplačilo sredstev ne izplača, v proračun Republike Slovenije pa mora vrniti 30 % izplačanih sredstev. 
(6) Upravičencu, ki ne doseže rezultatov iz 26. člena te uredbe, se določi upravna sankcija na naslednje načine:
1. če se praktični preizkus razvitega znanja izvede v manjšem obsegu, kot je predpisan v 1. točki 26. člena te uredbe, se višina izplačila za zadnji zahtevek za izplačilo sredstev zniža za:
– 10 %, če se praktični preizkus izvede na manj kot 80 % in več kot polovici demonstracijskih kmetij vključenih v konzorcij,
– 30 %, če se praktični preizkus izvede na manj kot polovici in več kot 30 % demonstracijskih kmetij, vključenih v konzorcij; 
– 50 %, če se praktični preizkus izvede na manj kot 30 % demonstracijskih kmetij, vključenih v konzorcij;
2. če ne izpolni obveznosti iz 2. točke 26. člena te uredbe, se višina izplačila za zadnji zahtevek za izplačilo sredstev zniža za 10 %;
3. če se praktični prikazi delovanja in uporabe poskusno-demonstracijske infrastrukture ter razvitega znanja izvedejo v manjšem obsegu, kot je predpisan v 3. točki 26. člena te uredbe, se višina izplačila za zadnji zahtevek za izplačilo sredstev zniža za:
– 10 %, če se praktični prikaz izvede za manj kot 80 % in več kot polovico predpisanega števila nosilcev kmetijskih gospodarstev, ki niso člani konzorcija,
– 30 %, če se praktični prikaz izvede za manj kot polovico in več kot 30 % predpisanega števila nosilcev kmetijskih gospodarstev, ki niso člani konzorcija,
– 50 %, če se praktični prikaz izvede za manj kot 30 % predpisanega števila nosilcev kmetijskih gospodarstev, ki niso člani konzorcija in
4. če upravičenec ne izvede usposabljanja iz 4. točke 26. člena te uredbe, se mu zadnji zahtevek za izplačilo sredstev zniža za 30 %.
(7) Upravičencu, ki ob zadnjem zahtevku za izplačilo sredstev ne izkaže izpolnitve obveznosti na podlagi meril za ocenjevanje vlog iz 27. člena te uredbe, se določi upravna sankcija na naslednje načine:  
1. če ne izpolni obveznosti glede ohranjanja raznovrstnosti in komplementarnosti članov konzorcija iz prve alineje 27. člena te uredbe, se mu zadnji zahtevek za izplačilo sredstev zniža za 10 %; 
2. če ne izpolni obveznosti glede merljivih rezultatov programa konzorcija iz druge alineje 27. člena te uredbe, se mu zadnji zahtevek za izplačilo sredstev zniža za 10 %;
3. če ne izpolni obveznosti glede izvedbe izobraževalnega modula iz tretje alineje 27. člena te uredbe, se mu zadnji zahtevek za izplačilo sredstev zniža za 30 %;
4. če ne izpolni obveznosti glede izvedbe programa konzorcija na več različnih lokacijah iz četrte alineje 27. člena te uredbe, se mu zadnji zahtevek za izplačilo sredstev zniža za 30 %; 
5. če ne izpolni obveznosti glede zahtevanega obsega prenosa znanja iz pete alineje 27. člena te uredbe, se mu zadnji zahtevek za izplačilo sredstev: 
– zniža za 10 %, če izvedeni obseg prenosa znanja znaša najmanj 80 % zahtevanega obsega prenosa znanja,
– zniža za 30 %, če izvedeni obseg prenosa znanja znaša od vključno 70 % in manj kot 80 % zahtevanega obsega prenosa znanja,
– ne izplača, če izvedeni obseg prenosa znanja znaša manj kot 70 % zahtevanega obsega prenosa znanja.
6. če ne izpolni obveznosti glede vložitve zahtevka za izplačilo sredstev v predpisanem roku in višini upravičenih stroškov iz šeste alineje 27. člena te uredbe, se mu izplačilo zadnjega zahtevka za izplačilo sredstev zniža za 30 %.  
(8) Če upravičenec ne uporablja naložbe za namen, za katerega so bila sredstva dodeljena, kot to določa 3. točka 28. člena te uredbe, ali jo odtuji ali premesti iz Evropske unije, mora v proračun Republike Slovenije vrniti vsa izplačana sredstva in izgubi pravico do izplačila sredstev na podlagi odločbe o pravici do sredstev ter se ga izključi iz izvajanja intervencije v skladu z zakonom, ki ureja kmetijstvo.
(9) Če upravičenec ne zagotavlja brezplačnega in prostega dostopa do poskusno-demonstracijske infrastrukture, ki je vzpostavljena ali nadgrajena z naložbo v skladu s 4. točko 28. člena te uredbe, mora v proračun Republike Slovenije vrniti vsa izplačana sredstva in izgubi pravico do izplačila sredstev na podlagi odločbe o pravici do sredstev ter se ga izključi iz izvajanja intervencije v skladu z zakonom, ki ureja kmetijstvo.
(10) Če upravičenec ne sodeluje na javnem dogodku in strokovnih srečanjih vsako leto trajanja programa konzorcija v skladu s 5. točko 28. člena te uredbe, se mu višina vseh zahtevkov za izplačilo sredstev, ki sledijo koledarskemu letu, v katerem ta obveznost ni bila izpolnjena, zniža za 30 %.
(11) Če upravičenec ne razširja znanje vsako leto trajanja programa konzorcija v skladu s 6. točko 28. člena te uredbe, se mu višina vseh zahtevkov za izplačilo sredstev, ki sledijo koledarskemu letu, v katerem ta obveznost ni bila izpolnjena, zniža za 30 %.

IV. poglavje
KONČNA DOLOČBA

30. člen
(začetek veljavnosti)

Ta uredba začne veljati naslednji dan po objavi v Uradnem listu Republike Slovenije.

Št. 
Ljubljana, dd. mm. 2024
EVA 2023-2330-0096

Vlada Republike Slovenije
dr. Robert Golob
predsednik



Priloga 1: Obvezne sestavine konzorcijske pogodbe 

Konzorcijska pogodba iz drugega odstavka 4. člena te uredbe vsebuje naslednje obvezne sestavine:
1. pogodbene stranke, pri čemer se navedejo: osebno ime ali firma, davčna številka, matična številka ali KMG-MID, sedež, naslov, transakcijski račun, 
2. vodilni partner in njegove obveznosti, 
3. namen sklenitve pogodbe, ki je izvedba programa konzorcija v skladu s 7. členom te uredbe, 
4. da ima član konzorcija pravico do povračila od agencije priznanih stroškov programa konzorcija glede na njegove stroške z izvedbo upravičenih aktivnosti, kar je razvidno iz programa konzorcija,
5. pravice in obveznosti članov konzorcija, 
6. način porazdelitve finančnih obveznosti po posameznem članu konzorcija v primeru ugotovljenih kršitev, ki imajo za posledico vračilo dela ali vseh izplačanih sredstev, glede na njegov delež odobrenih sredstev,
7. dogovor glede intelektualne lastnine rezultatov programa konzorcija in njihove razpoložljivosti po zaključku programa konzorcija,
8. opis notranjih postopkov delovanja konzorcija, s katerimi se zagotavlja preglednost njegovega delovanja in odločanja, uravnoteženost interesov ter preprečuje navzkrižje interesov,
9. način upravljanja sprememb, nastalih pri izvajanju programa konzorcija (morebitni izstopi posameznega člana konzorcija itd.), 
10. lastništvo podprtih naložb, 
11. prost in brezplačen dostop do poskusno-demonstracijske infrastrukture, ki se s podprtimi naložbami vzpostavi ali nadgradi v okviru programa konzorcija, in sicer za vse člane konzorcija v obdobju trajanja programa konzorcija ter še najmanj pet let od datuma zadnjega izplačila sredstev, 
12. zagotavljanje prostega dostopa, objave in javne uporabe vseh rezultatov programa konzorcija, vključno s podatkovnimi bazami, poročili, raziskavami, tehnološkimi navodili, video posnetki in drugimi gradivi, ki nastanejo v okviru programa konzorcija,
13. zagotavljanje sodelovanja članov konzorcija na dogodkih, ki jih organizira ministrstvo,
14. razreševanje sporov,
15. veljavnost konzorcijske pogodbe za čas trajanja programa konzorcija in še najmanj pet let od datuma zadnjega izplačila sredstev,
16. podpisi vseh pogodbeni strank.



Priloga 2: Obvezne sestavine programa konzorcija 

Obvezne sestavine programa konzorcija so naslednje:
1. osnovni podatki o programu konzorcija: 
1.1 naslov programa konzorcija v slovenskem jeziku,
1.2 naslov programa konzorcija v angleškem jeziku,
1.3 urednik besedila,
1.4 koordinator programa konzorcija (oseba, zaposlena pri vodilnem partnerju, zadolžena za vodenje in koordinacijo programa konzorcija),
1.5 vodilni partner in drugi člani konzorcija,
1.6 praktični povzetek programa konzorcija v slovenskem jeziku, ki vključuje cilje programa konzorcija ter povzetek pričakovanih ugotovitev,
1.7 praktični povzetek programa konzorcija v angleškem jeziku, ki vključuje cilje programa konzorcija ter povzetek pričakovanih ugotovitev,
1.8 ključne besede, 
1.9 status izvajanja programa konzorcija,
1.10 dodatni viri financiranja programa konzorcija,	
1.11 obdobje trajanja programa konzorcija, pri čemer se upošteva 5. točka prvega odstavka 7. člena te uredbe, 
1.12 geografsko območje izvajanja programa konzorcija, 
1.13 prispevek programa konzorcija k specifičnim ciljem SKP iz 6. člena Uredbe 2021/2115/EU,
1.14 skupni proračun programa konzorcija: skupni upravičeni stroški programa (sredstva Evropskega kmetijskega sklada za razvoj podeželja, nacionalno sofinanciranje in po potrebi dodatno nacionalno financiranje),
1.15 prispevek programa konzorcija k strategijam EU,
1.16 povezava do nadaljnjih informacij oziroma gradiv o programu konzorcija;

2. utemeljitev sestave konzorcija: 
2.1 vodilni partner: reference, njegova vloga, prispevek in dodana vrednost k programu konzorcija, 
2.2 obvezni člani konzorcija: reference, njihova vloga, prispevek in dodana vrednost k programu konzorcija,
2.3 neobvezni člani konzorcija: reference, njihova vloga, prispevek in dodana vrednost k programu,
2.4 opis, kako se znanja članov konzorcija dopolnjujejo za doseganje ciljev programa konzorcija,
2.5 opis poskusno-demonstracijske infrastrukture, s katero člani vstopajo v konzorcij ter relevantnost le-te za izvedbo programa konzorcija,
2.6 opis, kako bo potekala koordinacija med člani konzorcija pri izvedbi programa konzorcija:
– kako bo zagotovljeno soodločanje glede izvedbe programa konzorcija,
– kako bo zagotovljena aktivna vključenost nosilcev kmetijskih gospodarstev;
3. vsebina programa konzorcija:
3.1 vsebinsko področje konzorcija, pri čemer se upošteva tretji odstavek 3. člena te uredbe,
3.2 cilji in namen programa konzorcija, pri čemer se upošteva 7. člen te uredbe, 
3.3 opis problema, ki ga obravnava program konzorcija ter njegov pomen za kmetijsko prakso, 
3.4 opis prispevka programa konzorcija k:
– strateškim ciljem in pobudam EU,
– identificiranim potrebam Slovenije na področju kmetijstva iz SN SKP,
3.5 opis razpoložljivega znanja in izkušenj, ki se nanašajo na vsebinsko področje programa konzorcija,
3.6 kratka navedba in opis vrzeli v znanju na vsebinskem področju, za katerega se vzpostavi konzorcij ter povezava teh vrzeli z identificiranimi potrebami in specifičnimi cilji SN SKP,
3.7 utemeljitev, katere izmed identificiranih vrzeli v znanju iz prejšnje podtočke bo program konzorcija naslovil z izvedbo načrtovanih upravičenih aktivnosti,
3.8 pričakovana sprememba, ki se želi doseči glede na trenutno stanje oziroma problematiko kmetijske prakse ter zaznane vrzeli v znanju, 
3.9 navedba rezultatov preteklih projektov oziroma projektov, ki so še v izvajanju, ki jih program konzorcija dopolnjuje ali nadgrajuje,
3.10 opis sinergij z drugimi aktivnostmi, ki jih izvajajo člani konzorcija (kot na primer izvajanje javnih služb in javnih pooblastil, ki jih člani konzorcija izvajajo na podlagi področnih zakonov);

4. pričakovani rezultati ob zaključku izvajanja programa konzorcija:
4.1 nabor načrtovanih rezultatov,
4.2 kratek opis načrtovanih rezultatov,
4.3 opis, kako načrtovani rezultati programa konzorcija podpirajo prehod v zeleno, digitalno in podnebno nevtralno kmetijstvo na vsebinskem področju, za katerega se vzpostavi konzorcij; 
   
5. finančna konstrukcija programa konzorcija: 
5.1 navede se skupna načrtovana vrednost programa konzorcija za celotno obdobje izvajanja programa, pri čemer se upošteva 14. člen te uredbe,
5.2 navede se upravičene aktivnosti za vsako koledarsko leto izvajanja programa konzorcija, pri čemer se upošteva 8. člen te uredbe, 
5.3 navede se višina upravičenih stroškov po posamezni upravičeni aktivnosti in po posameznem članu konzorcija z njihovo opredelitvijo in utemeljitvijo, pri čemer se upošteva 9. člen te uredbe,
5.4 navede se načrtovane naložbe v opredmetena osnovna sredstva in neopredmetena sredstva ter utemelji: 
– povezanost naložbe z upravičenimi aktivnostmi programa konzorcija,
– povezanost naložbe s specifičnimi cilji SKP in potrebami iz SN SKP,
– povezanosti z načrtovanimi cilji in rezultati programa konzorcija, pri čemer se upošteva 13. člen te uredbe; 

6. terminski načrt, kazalniki in mejniki programa konzorcija: 
6.1 opredelitev in časovni vidik (mesec, leto) doseganja načrtovanih:
– kazalnikov rezultata programa,
– ključnih kazalnikov napredka (mejnikov) pri izvajanju programa; 
6.2 opis tveganj za uspešno izvedbo programa konzorcija in načrtovanih ukrepov za zmanjšanje teh tveganj;

7. razširjanje rezultatov programa konzorcija in njihova trajnost: 
7.1 opredelitev ciljnih skupin oziroma končnih uporabnikov rezultatov,
7.2 opis načinov in obsega razširjanja rezultatov programa konzorcija ter vloge vodilnega partnerja in drugih članov konzorcija,
7.3 vloga člana konzorcija, ki je nosilec kmetijskega gospodarstva, pri razširjanju rezultatov in informacij o novem znanju, praktičnih rešitvah, ki izhajajo iz programa konzorcija,
7.4 uporabnost in trajnost rezultatov programa konzorcija.


 


Priloga 3: Letni delovni načrt  
Obvezne sestavine letnega načrta iz 21. člena te uredbe so:
1. povzetek letnega delovnega načrta;
2. kratek uvod;
3. kratek pregled realizacije preteklega letnega delovnega načrta (za Letni načrt za leto 2025 ta pregled ni obvezen);
4. okvirna finančna realizacija za koledarsko leto, za katerega se pripravlja letni delovni načrt, po:
4.1 vrsti upravičenih aktivnosti,
4.2 vrsti upravičenih stroškov in 
4.3 po članu konzorcija;
5. načrtovan napredek pri izvajanju programa konzorcija v koledarskem letu, ki je predmet letnega delovnega načrta, z vidika:
5.1 uresničevanja mejnikov,
5.2 doseganja ciljev in rezultatov programa konzorcija;
6. podrobnejši opis načrtovane izvedbe upravičene aktivnosti praktičnih prikazov razvitih inovativnih rešitev, znanj, procesov, postopkov in praks, vključno s prikazi uporabe naložb (časovnica, lokacija, vsebina praktičnega prikaza);
7. podrobnejši opis načrtovane izvedbe upravičene aktivnosti razširjanje rezultatov programa konzorcija deležnikom AKIS in širši javnost (časovnica, lokacija, vsebina razširjanja znanja);
8. opis izvedbe programa usposabljanja iz 4. točke 26. člena te uredbe v koledarskem letu, ki ga obravnava letni delovni načrt;
9. prikaz, kako se načrtovane upravičene aktivnosti v programu konzorcija dopolnjujejo z drugimi dejavnostmi ali drugimi projekti, ki jih izvajajo člani konzorcija, in so financirani iz proračuna Republike Slovenije, proračuna EU ali drugih javnih virov s ciljem, da se prikaže sinergijske učinke na področju razvoja, prenosa, izmenjave ali uporabe znanja, ki podpira prehod v zeleno, digitalno in podnebno nevtralno kmetijstvo;
10. prikaz sodelovanja z drugimi konzorciji, vzpostavljenimi na podlagi te uredbe;
11. zaznana tveganja v zvezi z izvajanjem letnega delovnega načrta; 
12. zaključek.





Priloga 4: Poročilo o napredku pri izvajanju programa konzorcija
(1) Poročilo o napredku pri izvajanju programa konzorcija iz tretjega odstavka 23. člena te uredbe vsebuje naslednje obvezne sestavine:  
1. kratek povzetek napredka pri izvajanju programa: 
1.1 doseženi ključni rezultati izvajanja, 
1.2 ključna praktična priporočila, ki so nastala v okviru programa konzorcija ter 
1.3 ključni podatki finančnega izvajanja programa konzorcija v obračunskem obdobju, na katerega se nanaša poročilo in kumulativno od začetka izvajanja programa;   
2. doseženi cilji in rezultati v povezavi z izpolnjevanjem obveznosti iz naslova pridobljenih točk pri merilih za ocenjevanje vlog; 
3. napredek pri izpolnjevanju mejnikov, ciljev in rezultatov iz 26. člena te uredbe (s kvantitativno opredeljenimi kazalniki); 
4. primerjava doseženih mejnikov, ciljev in rezultatov iz 26. člena te uredbe z načrtovanimi ter pojasnila morebitnih odstopanj; 
5. opis izvedenih upravičenih aktivnosti za dosego ciljev programa (razdelitev tudi po posameznih članih konzorcija in navedba dosežkov za vsako upravičeno aktivnost); 
6. opis izvedbe praktičnih preizkusov na lokaciji kmetijskega gospodarstva nosilca, ki je član konzorcija (datum, lokacija, vsebina izvedbe preizkusa);
7. opis izvedbe praktičnih prikazov razvitih inovativnih rešitev, znanj, procesov, postopkov in praks, vključno s prikazi uporabe naložb (datum, lokacija, vsebina praktičnega prikaza) in kvantitativnimi kazalniki rezultata v povezavi s 3. točko 26. člena te uredbe;
8. opis izvedenega razširjanja rezultatov programa konzorcija in omogočanja prostega dostopa javnosti do rezultatov programa konzorcija; 
9. kratka samoevalvacija programa konzorcija z vidika izvajanja programa konzorcija, delovanja konzorcija, koordinacije in odločanja ter aktivne vloge nosilcev kmetijskih gospodarstev; 
10. finančno poročilo o izvajanju programa konzorcija glede na realizacijo upravičenih stroškov po upravičenih aktivnostih in članih konzorcija v obračunskem obdobju in kumulativno od začetka izvajanja programa;
11. opis sinergij z drugimi dejavnostmi in projekti, ki jih izvajajo člani konzorcija: opis, kako se upravičene aktivnosti v programu konzorcija dopolnjujejo z drugimi dejavnostmi ali drugimi projekti, ki jih izvajajo institucije znanja, vključene v konzorcij, in so financirani iz proračuna Republike Slovenije, proračuna EU ali drugih javnih virov s ciljem, da se prikaže sinergijske učinke na področju razvoja, prenosa, izmenjave ali uporabe znanja, ki podpira prehod v zeleno, digitalno in podnebno nevtralno kmetijstvo;
12. zaključek. 
(2) Poleg obveznih sestavin iz prejšnjega odstavka mora zadnje poročilo o napredku pri izvajanju programa konzorcija iz 1. točke prvega odstavka 25. člena te uredbe vsebovati še naslednje priloge: 
– Priloga 1: Vsebinski prikaz celotnega obdobja izvajanja programa konzorcija,
– Priloga 2: Doseženi rezultati iz 26. člena te uredbe v celotnem obdobju izvajanja programa konzorcija:
a) kratek povzetek izvedbe preizkusov razvitega znanja na demonstracijskih kmetijah,
b) kratek povzetek izvedbe praktičnih prikazov delovanja in uporabe poskusno-demonstracijske infrastrukture ter razvitega znanja,
c) kratek povzetek izvedbe usposabljanja za nosilce ali člane kmetijskih gospodarstev, ki so člani konzorcija, 
č) priporočilo glede oblikovanja novega ali nadgradnje obstoječega ukrepa SKP na podlagi razvitega znanja in praktičnih preizkusov:
– opis namena in cilja predlagane nove ali nadgrajene intervencije oziroma ukrepa, 
– utemeljitev, kako nova ali nadgrajena intervencija oziroma ukrep dopolnjuje, nadgrajuje obstoječi nabor intervencij oziroma ukrepov v SN SKP,
– opis potencialnih upravičencev,
– opis pogojev upravičenosti do podpore (na primer: upravičene kmetijske površine), 
– opis obveznosti oziroma pogojev, ki jih mora izpolnjevati upravičenec v času izvajanja ukrepa oziroma intervencije,
– če gre za predlog intervencije oziroma ukrepa, katerega podpora je vezana na površino ali živali, se navede tudi, kako predlagane obveznosti oziroma pogoji iz prejšnje alineje presegajo predpisane standarde (npr. pravila pogojenosti in druge zahteve iz veljavne zakonodaje EU ali Slovenije),
– analiza izvedljivosti predlagane nove ali nadgrajene intervencije oziroma ukrepa.  


	


OBRAZLOŽITEV


I. UVOD

1. Pravna podlaga (besedilo, vsebina zakonske določbe, ki je podlaga za izdajo uredbe)

10. in 11.a člen Zakona o kmetijstvu (Uradni list RS, št. 45/08, 57/12, 90/12 – ZdZPVHVVR, 26/14, 32/15, 27/17, 22/18, 86/21 – odl. US, 123/21, 44/22, 130/22 – ZPOmK-2, 18/23 in 78/23)

1. Rok za izdajo uredbe, določen z zakonom

Rok ni določen.

1. Splošna obrazložitev predloga uredbe, če je potrebna
 
Uredba o izvajanju intervencije konzorciji institucij znanja v podporo prehodu kmetijstva v zeleno, digitalno in podnebno nevtralno ureja podrobnejšo izvedbo istoimenske intervencije s kodo IRP 38 iz Strateškega načrta Skupne kmetijske politike za Slovenijo v obdobju 2023–2027 (v nadaljnjem besedilu: Uredba IRP 38). Ta intervencija je neposreden odziv na priporočila, ki jih je Sloveniji uradno podala Evropska komisija ob pripravi Strateškega načrta SKP 2023–2027 (v nadaljnjem besedilu: SN SKP) v dokumentu z naslovom »Priporočila Komisije za strateški načrt SKP Slovenije SDW (2020) 394 final«. V tem dokumentu je Evropska komisija podala priporočilo, da mora SN SKP obravnavati nezadostne naložbe v sistem znanja in inovacij v kmetijstvu (ang. Agricultural Knowledge and Innovation System«, v nadaljnjem besedilu: AKIS) ter krepitev njegovega povezovanja in skupne uspešnosti z zagotavljanjem ustrezne podpore za pospešitev izmenjave znanja, usposabljanja, obveščanja in inovacijskih projektov. To vključuje strukturiranje in krepitev obstoječih povezav med raziskavami, izobraževanjem, svetovanjem in kmetovanjem ter zagotavljanje dostopa do strokovnega svetovanja in inovacijske podpore v vsej kmetijski skupnosti.

Uradno priporočilo Evropske komisije je dodatno potrdilo ugotovitve iz analize stanja, ki jo je morala Slovenija pripraviti za področje horizontalnega cilja SKP iz drugega odstavka 6. člena Uredbe 2021/2115/EU v času priprave SN SKP. Ta horizontalni cilj (specifični cilj 10) se nanaša na modernizacijo kmetijstva (in podeželja) s spodbujanjem in razširjanjem znanja, inovacij in digitalizacije v kmetijstvu ter s spodbujanjem njihove uporabe s strani kmetov, in sicer z boljšim dostopom do raziskav, inovacij, izmenjave znanja in usposabljanja. Omenjena analiza izpostavlja podhranjenost institucij znanja na področju naložb v razvoj znanja.

Zasnova in način izvedbe intervencije IRP 38, ki je predmet te uredbe, je usklajena z Evropsko komisijo, saj predstavlja neposreden odgovor na njena priporočila glede obravnave naložb v sistemu AKIS ter krepitve povezav med raziskavami, izobraževanjem, svetovanjem in kmetovanjem ter zagotavljanjem dostopa do strokovnega svetovanja in inovacijske podpore v kmetijskem sektorju. To je za kmetijski sektor ključnega pomena, saj je zeleni, podnebni in digitalni prehod v kmetijstvu velik izziv, ki ga brez obsežnih vlaganj v razvoj, izmenjavo in prenos znanja ne bo mogoče uspešno izpeljati.  

V slovenskem kmetijstvu bodo s tem bistveno izboljšani pogoji za ustvarjanje znanja v sistemu AKIS, saj ta zaradi nezadostnih javnih vlaganj v raziskave in razvoj ne zmore več slediti potrebam po novih znanjih na področju trajnostnega razvoja kmetijstva, uresničevanja okoljskih in podnebnih zavez na ravni EU ter zelenega in digitalnega prehoda. Z naložbami bo zagotovljeno celovitejše in učinkovitejše naslavljanje ustvarjanja in prenosa novih znanj, inovativnih rešitev in digitalnega prehoda v posamezni panogi oziroma področju, zagotovljena bo boljša koordinacija med inštitucijami znanja, s tem pa bo dosežen bistven premik pri izboljšanju sodelovanja v celotni verigi znanja. Hkrati pa bodo nova znanja koristila končnim uporabnikom znanja (kmetje, študenti, dijaki itd.). Zlasti pa bo kmetijskim gospodarstvom omogočeno učinkovito prilagajanje okoljskim zahtevam in podnebnim spremembam ter ohranjanju njihove produktivnosti. 

Ključne vsebinske rešitve Uredbe IRP 38 so sledeče: 

· Na vsebinskem področju (poljedelstvo oziroma vrtnarstvo, vključno s semenarstvom, trajni nasadi, prehod v trajnostno živinorejo, ekološko kmetijstvo, digitalizacija in robotizacija v kmetijstvu in blaženje in prilagajanje podnebnim spremembam v kmetijstvu) se vzpostavi po en konzorcij institucij znanja z namenom razvoja, izmenjave in prenosa novega znanja in rešitev v kmetijstvu. Cilj podpore v okviru intervencije je podpreti podprli prehod v zeleno, digitalno in podnebno nevtralno kmetijstvo. 
· Na posameznem vsebinskem področju bo podprt zgolj en konzorcij institucij znanja, in sicer z namenom, da se na tem področju vzpostavi oziroma poveže celotna veriga znanja od raziskav, izobraževanja, izvajalcev javnih služb in javnih pooblastil, kmetijskih svetovalcev do končnega uporabnika znanja. S tem se želi doseči večjo povezanost sistema znanja in inovacij v kmetijstvu. Hkrati se zasleduje večjo racionalnost, večjo učinkovitost rabe resursov ter večjo transparentnost na področju razvoja, izmenjave in prenosa znanja v kmetijstvu.
· V konzorciju kot obvezni član sodelujejo izvajalci javnih služb ali nosilci javnih pooblastil, ki opravljajo strokovne naloge na področju kmetijstva, s čimer se želi povezati celoten sistem znanja in inovacij v kmetijstvu, ki bistveno presega okvirje SN SKP. Hkrati lahko v konzorciju sodelujejo tudi nevladne organizacije in druge organizacije. 
· Konzorcij pripravi program, ki je obvezna priloga k vlogi na javni razpis. Ta program opredeli vsebino dela, vrzeli v znanju, ki jih bodo člani konzorcija naslovili z upravičenimi aktivnostmi, finančno konstrukcijo programa, način sodelovanja in druge obvezne sestavine.
· Vsako leto mora konzorcij pripraviti tudi podrobnejši letni delovni načrt, ki bo bistveno bolj natančno usmerjal delo konzorcija in opredeli sinergije med aktivnostmi programa konzorcija in drugimi nalogami, ki jih izvajajo institucije znanja in so financirane iz drugih virov. Omenjeni načrt bo pregledala strokovna komisija, ki bo vzpostavljena na podlagi zakona, ki ureja kmetijstvo.
· Zaradi podhranjenosti institucij znanja na področju sodobne opreme, tehnologij in drugih zmogljivosti za razvoj znanja bo morala biti glavnina upravičenih stroškov (60 % do 80 % upravičene vrednosti programa konzorcija) namenjenih izvedbi naložb. S tem naslavljamo priporočilo Evropske komisije ob pripravi SN SKP.
· Do uveljavljanja upravičenih stroškov naložbe bo upravičen samo vodilni partner. S tem se želi doseči, da se naložbe ne razpršijo. Z razpršitvijo naložb bi namreč izgubili možnost katalizacije učinkov na področju razvoja znanja v kmetijstvu. Hkrati se s tem stremi k bolj racionalni rabi opreme, infrastrukture, objektov, v katerih se vrši razvoj znanja v kmetijstvu. Navedeno neposredno krepi sistem AKIS, povezuje institucije znanja v skupnih ciljih ter odpravlja razdrobljenost sistema AKIS.  
· Čeprav bo program konzorcija trajal največ 54 mesecev od datuma izdaje odločbe o pravici do sredstev, pa bo moral konzorcij zadnji zahtevek za uveljavljanje stroškov naložbe predložiti prej, in sicer najkasneje v roku treh let od datuma izdaje odločbe o pravici do sredstev. S tem se želi doseči, da se naložba v okviru izvajanja programa konzorcija dejansko uporablja za preizkuse, prikaze in razširjanje novega znanja.  
· Upravičenec/vodilni partner bo moral v času trajanja programa konzorcija in še 5 let po zadnjem izplačilu sredstev zagotavljati brezplačni in prost dostop do poskusno-demonstracijske infrastrukture, ki se bo vzpostavila ali nadgradila s podprto naložbo.
· Vsak konzorcij bo moral doseči rezultate, kar se bo preverjalo ob zadnjem zahtevku za izplačilo sredstev. Hkrati bo moral izpolniti obveznosti na podlagi meril za izbor vlog ter izpolnjevati splošne obveznosti. V primeru neizpolnjevanja bodo upravičencu naložene upravne sankcije.
· Skupaj je za izvajanje te intervencije namenjenih 12 milijonov eurov oziroma 2 milijona eurov na konzorcij. Upravičenec je upravičen do predplačila sredstev za izvedbo programa, ki znaša največ 30 % brez predložitve bančne garancije ob upoštevanju zakona, ki ureja izvrševanje proračunov, ali do največ 50 % ob predložitvi bančne garancije.
· Najvišja stopnja javne podpore znaša do 100 %, razen za naložbe, kjer stopnja znaša 65 % ali 80 %. Stopnja podpore je 80 %, če gre za naložbe, ki imajo podnebno-okoljski značaj. Za vse ostale naložbe stopnja podpore znaša 65 %.

Cilj podpore je omogočiti učinkovitejšo in hitrejšo preobrazbo kmetijstva v zeleno, digitalno in podnebno nevtralno. Podprtih bo šest konzorcijev, ki bodo morali združiti celotno verigo znanja na določenem vsebinskem področju – torej vse zmogljivosti, da bi lahko naslovili ključne izzive in vrzeli v znanju. Namen je, da se v okviru teh šestih konzorcijev vzpostavi celovito, moderno, tehnološko posodobljeno okolje, kjer bo na enem mestu mogoče ustvarjati, izmenjati in prenašati znanje do končnih uporabnikov, zlasti kmetov.  

1. Predstavitev presoje posledic za posamezna področja, če te niso mogle biti celovito predstavljene v predlogu zakona

/


II. VSEBINSKA OBRAZLOŽITEV PREDLAGANIH REŠITEV


K 1. členu

Ta člen ureja predmet urejanja te uredbe in pravne podlage EU.

K. 2. členu

Ta člen ureja pomen izrazov.

K 3. členu

Ta člen ureja namen in cilje intervencije. Namen intervencije je povezati institucije znanja, ki delujejo v okviru sistema AKIS ter okrepiti njihove zmogljivosti za razvoj, izmenjavo, prenos in uporabo znanja v podporo prehodu v zeleno, digitalno in podnebno nevtralno kmetijstvo. S tem členom je opredeljenih šest področij, za katera se bodo vzpostavili konzorciji. 

Hkrati je opredeljeno, da se program konzorcija, ki je predmet podpore, šteje za projekt iz uredbe, ki ureja skupne določbe za izvajanje intervencij razvoja podeželja, ki niso vezane na površino ali živali, iz SN SKP. Poleg tega se program konzorcija šteje za projekt Evropskega partnerstva za inovacije - EIP.

K 4. členu

Ta člen ureja sestavo konzorcija in določa, da se konzorcij vzpostavi na podlagi konzorcijske pogodbe, ki je sklenjena za čas trajanja izvajanja programa konzorcija in še najmanj pet let od datuma zadnjega izplačila sredstev. Člen določa obvezne člane konzorcija ter druge, neobvezne člane. Med obveznimi člani so institucije znanja, ki tvorijo verigo znanja: od razvoja znanja, izobraževanja, prenosa znanja in končne uporabe znanja. V odvisnosti od vsebinskega področja pa so obvezni člani tudi izvajalci javnih službe ali javnih pooblastil v kmetijstvu. Obvezni člani v konzorcij vstopajo s svojo glavno dejavnostjo, razvidno iz Poslovnega registra Slovenije. Ker posamezne institucije lahko opravljajo več vlog v sistemu znanja, so opredeljeni določeni odstopi od izpolnjevanja pogojev glede sestave konzorcija. Člen tudi določa, da morajo konzorciji sodelovati pri razvoju, izmenjavi in prenosu znanja.  

K 5. členu

Ta člen določa, kdo je vodilni partner in kakšne so njegove naloge.

K 6. členu

Ta člen določa, da so upravičenci do podpore vsi člani konzorcija ter da vlogo v imenu konzorcija vloži vodilni partner.

K 7. členu

Ta člen ureja program konzorcija. Med drugim določa, da program konzorcija rešuje ključne izzive in naslavlja vrzeli v znanju na vsebinskem področju, za katerega se vzpostavi konzorcij. Program se izvaja na območju Republike Slovenije, dopustno pa je, da v zvezi z upravičeno aktivnostjo razvoja znanja stroški (razen stroški naložb) nastanejo tudi izven Republike Slovenije. Podatki o programu konzorcija se posredujejo Evropski komisiji v skladu z Uredbo 2022/1475/EU.

K 8. členu

Ta člen ureja nabor upravičenih aktivnosti v okviru izvajanja programa konzorcija. Ta program mora nasloviti vse naštete upravičene aktivnosti. S členom so med drugim opredeljene omejitve glede izvajanja upravičene aktivnosti vodenja in koordinacije. To aktivnost lahko vodi samo oseba, zaposlena na programu konzorcija, pri vodilnemu partnerju.

K 9. členu

Ta člena določa seznam upravičenih naložb in stroškov v okviru naložb. Stroški naložb morajo znašati med 60 % in 80 % vseh upravičenih stroškov programa konzorcija. Do podpore za naložbe je upravičen samo vodilni partner.
 
K 10. členu

Ta člen navaja kategorije stroškov, ki niso povezani z naložbami ter višino in obliko teh stroškov. Višina stroškov, ki se dodelijo kot poenostavljena oblika stroškov, je opredeljena z metodologijo glede določitve teh stroškov. Metodologija je bila certificirana s strani Urada za nadzor proračuna (UNP) in je objavljena na spletni strani SKP. 

K 11. členu

Ta člen navaja kategorije neupravičenih stroškov.

K 12. členu

Ta člen ureja obdobje upravičenosti stroškov, ki traja od datuma izdaje odločbe o pravici do sredstev do datuma zaključka izvajanja programa konzorcija (54 mesecev).

K 13. členu

Ta člen določa merila za izbor vlog.

K 14. členu

Ta člen ureja finančne določbe. Najvišja stopnja javne podpore znaša do 100 %, razen za naložbe, kjer stopnja znaša 65 % ali 80 %. Stopnja podpore je 80 %, če gre za naložbe, ki imajo podnebno-okoljski značaj. Za vse ostale naložbe stopnja podpore znaša 65 %. Upravičenec lahko pridobi predplačila. Najvišji znesek podpore znaša dva milijona eurov na konzorcij.

K 15. členu

Ta člen določa vrsto javnega razpisa in datum pričetka vlaganja vlog na javni razpis. Hkrati določa, da bo javni razpis strukturiran na sklope in da bo na posamezni sklop izbrana samo ena popolna in najbolje ocenjena vloga. Ta člen ureja tudi, da je obvezni član konzorcija lahko član največ enega konzorcija na posamezni sklop javnega razpisa ter posledice, če se isti obvezni član pojavi v več konzorcijih, ki kandidirajo za isti sklop javnega razpisa. 

K 16. členu

Ta člen določa pogoje za dodelitev podpore.

K 17. členu

Ta člen določa obvezne priloge k vlogi na javni razpis, brez katerih se vloga zavrže.

K 18. členu

Ta člen ureja vsebino odločbe o pravici do sredstev.

K 19. členu

Ta člen ureja odrek od pravice do sredstev.

K 20. členu

Ta člen ureja vlogo strokovne komisije, ki bo vzpostavljena na podlagi zakona, ki ureja kmetijstvo.

K 21. členu

Ta člen ureja predložitev letnega delovnega načrta.

K 22. členu

Ta člen ureja časovno dinamiko vlaganja zahtevkov za izplačilo sredstev. Upravičenec v posameznem koledarskem letu vloži najmanj en in največ dva zahtevka za izplačilo sredstev, pri čemer se v to število ne šteje zahtevek za predplačilo. Rok za vložitev prvega zahtevka za izplačilo sredstev je v šestih mesecih od datuma izdaje odločbe o pravici do sredstev, razen če upravičenec uveljavlja predplačilo. Rok za vložitev zadnjega zahtevka za izplačilo je 30 dni po izteku obdobja trajanja programa konzorcija. 
Če gre za naložbo, pa mora biti zadnji zahtevek za izplačilo sredstev, s katerim uveljavlja upravičene stroške naložbe vložen prej, in sicer najkasneje v treh letih od datuma izdaje odločbe o pravici do sredstev. Razlog za to derogacijo je, da je naložba namenjena neposredni uporabi že v času trajanja programa konzorcija, in sicer za namene preizkusov, prikazov, razširjanja znanja. Hkrati ta člen glede rokov za predložitev zahtevka v višini predplačila napoti na uredbo, ki ureja skupne določbe za izvajanje intervencij.

K 23. členu

Ta člen ureja pogoje ob vložitvi zahtevka za izplačilo sredstev.

K 24. členu

Ta člen ureja pogoje glede naložb ob vložitvi zahtevka za izplačilo sredstev.

K 25. členu

Ta člen ureja pogoje ob vložitvi zadnjega zahtevka za izplačilo sredstev.

K 26. členu

Ta člen ureja obveznosti konzorcija v povezavi z doseganjem rezultatov.

K 27. členu

Ta člen ureja obveznosti konzorcija na podlagi meril za izbor vlog.

K 28. členu

Ta člen ureja splošne obveznosti, ki jih mora izpolnjevati upravičenec.

K 29. členu

Ta člen določa upravne sankcije v primeru neizpolnjevanja obveznosti.

K 30. členu

Ta člen ureja končno določbo.

Priloga 1 ureja obvezne sestavine konzorcijske pogodbe.
Priloga 2 ureja obvezne sestavine programa konzorcija.
Priloga 3 ureja obvezne sestavine letnega delovnega načrta.
Priloga 4 ureja obvezne sestavine poročila o napredku pri izvajanju programa konzorcija.

